
إهداء 


إلى ابنتاي 
مریم وليلى 
أحبكما يا نور العين 
فأنتما يا حبة الروح 
فؤاد قلبي 


ودونكما فؤادي فار 

شكر 


إلى زوجي الغالي؛ أشكرك على دعمك الدائم لي 
إلى جهاد أبو زينة؛ أشكرك على تصحيح ما كتبته قبل تقديمه للدار 
إلى كل أحبائي وصديقاني.. ومن تقمصت شخصيتهم.. ومن انفعلت بحكايتهم 
ومنهم 
الدكتورة ريهام فوزيء والأستاذ حمدي الجبروني 
وصديقتي أسماء موسى أجمل بغدادية 
الست ماما 
عبير جمال الدين 

مقدمة 


أحب أعرفكم بنفسي؛ أنا أم مصرية عادية جدًا.. أتعرض خلال يومي 
لمواقف حياتية كثيرة» جعلتني أشعر أنني أعيش في الموريستان (مستشفى 
المجانين) ولكن في عنبر الخطيرين. 

وهذه المواقف قد تكون مع زوجي أو أبنائي» مع الباعة أو المدرسين؛ 
ومن هذه المواقف ما قد يتسبب في تحويلي لكائنٍ فضائيٌ بعين واحدة» ومنها 
ما يجعلني أضحك» ومنها ما يبكيني فأضطر لتحويله إلى موقفي ساخر ضاحلكٍ 
حتى أتجاوزه» وتعبر بنا سفية الحياة (نورماندي 2) إلى برّ الأمان بدلًا من الغرق. 

يومياتى ويوميات صديقاتي» ستجيدن نفسكِ في الكتاب» وأنتٌ أيضًا 
سترى (بتعمل إيه في البيت وانت مش واخد بالك) ما تصنعه. . لا أنفي غن 
الزوجة بعض التسلط والتحكم» ولكن هذا لا يعني أن يتحول البيت إلى حلبة 
مصارعة؛ فلنجعل حياتنا باسمة» ولنتقبل اختلافاتنا (علشان نعيش عيشة قلة)» 
لن أسرد يومياتي بالتسلسل المنطقيء فلا منطق في حياتي» ولكن سأعرضها 
عليكم بشكل عشوائي ولن تتوقع اليومية التي سي ما أنهيتهاء أتمنى أن تُذخل 
اليوميات على قلوبكم البسمة» من خلال تصوير ما يحدث يوميًا وبشكل خفيف. 

التوقيع 


م طبيعية ہا 

1 
عيالك 


في بداية الحياة الزوجية» والأطفال مازالوا صغارًا لم يشبواعن الطوق» 
يكونون أكثر شغبًا وإحدانًا للجابة في البيت. 

والزوج «كالعادة» يُلقي بالمسئولية الكاملة على الأم» وكأن وظيفته 
الإنفاق فقط والانتقاد! 

الأب ينادي بصوتٍ مرتفع: يا هانم» إنتِ فين؟! 

فتأتي الهانم» وهي تنكف على وجهها قائلة: فيه إيه فزعتني» في 
حدمات!؟ 

الأب بعصبية مفتعلة: دي العيال» عاوز أتفرج على الماتش» عمالين 
يتنططوا حوالين التلفزيون! تنظر إليه بتهكم وتقوم بسحب الصغار من أمام 
التلفازء ويقومون بالجري أمامها وخلفها ضاحكين» تنهمك في العمل 
فتنسى الصغارء فيغافلونها ويذهبون إلى الأب الذي ينادي مرة أخرى 
بصوتٍ مثل فحيح الثعابين: حدي عيالك» عاوز أنام. 

تنهرهم قائلة: أنتم إزاي خرجتم من جانبي يا عفاريت!؟ على أوضتكم؛ 
بابا عاوز ينام قدام التلفزيون شوية علشان ببريح. 

وتنظر له بطرف عينيها قتجده قدغط في نو عميق!» سحب الصغار؛ 
وتغادر المكان. 

استيقظ من النوم طالبًا العشاءء فقامت بتجهيز العشاء وهو جالس أمام 
التلفازء والصغار يتقافزون حوله لحين انتهاء الأم من إحضار باقي الأطباق؛ 
ليناولوا العشاء مما لكنه يبدا في الأكل قبل وصول الزوجة بآخر الأطباق» 
فيأتي لها صوته صَارحا ولكنه مكتومٌ م مُخْتنقٌء فأسرعت إلى الحجرة فرأته 
يأكل؛ والأكل يُشكّل عدة كُريّات على جوانب فمهء ثم يبدأ الكلام بصوت 
كأنه حشرجة الموت: ياممممماماء خخخدي العيال عاوز آكل. 

تنظر له أولاء ثم تقوم بتضييق عينيها؛ لتصبح مثل ثقب الإبرة» وتضم 
حواجبها ليصبحا في شكل خطوط متعرجة» وتشير بأصبعها في وجهه 
صارخة فيه» قائلة: cas}‏ هما العيال دول مش عيالك؟ 
متجوزنى بيهم؟ مش عيالك دول!؟ رد زد عليًا يا ظالم» هر انت عاوز 
تتفرج على الماتش خدي العيال» عاوز تنام خدي العيال» عاوز تاكل خحدي 
عيالك» وأنا لما أعوز أنام تقول لي: خدي العيال واقفلوا عليكم ونامي!! 
أنام؟ وهم صاحيين؟! انت إيه؟ مفتري كده ليه؟ محدش قادر عليك» يا 
شيخ ربنا ينتقم من الظالمين» ما تاكل والعيال جنبك. 

الأب- بذهول- محاولا امتصاص غضب الأم: فيه إيه ما طول عمري 
أبويا بيعمل كده» وعمر أمي ما قالت حاجة. 

باغته- قائلة: علشان كده يا حبيبي ماتت قبله بكتير! وان يه اء نفسك 
أموت أنا كمان بسبب ظلمك؟! 

الأب: ليه بتقولي كده؟! ما إحنا من ساعة ما خلفنا وأنا بعمل كده 
وعمرك ما اشتكيتي؛ إيه اللي جد؟ 

الأم (بصوت مثل مطربات الأوبرا): [111١١١١١ااايه‏ زهقت من شغلة العبيد 
دي» هتاكل تخلي المكان حواليك فاضيء وأنا لما آكل عيل على دراعي 
وعيل على حجري» والتالت بحجر برجلي التانية علشان ميسقطش بوشه في 
طبق الشوربة!» وأنت بيه.. قاعد لي بالفانلة الداخلية والبنتكور فاكر نفسك 
على البلاج؛ وهات يا بقع على الفانلات» يعني محدش من العيال لابخك 
وبتبقع الهدوم!ء وتقول لي الغسيل مش نضيف وكمان مش عاجبك! 

ينظر إليها باستغراب وقلق» ويقول لها: إهدي» ثم يكمل الأكل؛ وبعد 
أن ينتهي من العشاء يقول لها- وهو ذاهب لغسل يديه-: بعد ما تنضّفي 
الترابيزة» خدي العيال واقفلي عليكم علشان فيه مصارعة حرة مستنيهاء 
ومعنديش استعداد العيال تقرفني. 

تكمل إطعام الصغارء وتقوم بعمل شطيرة صغيرة لها تأكلها أثناء 
[طعامهم» ولا تنظر إليه ولا ترد عليه» ثم تقوم بتنظيف المنضدة. وتذهب 





10 








أنا . . وعيلتي . . واطوريستان 








لحجرتهاء ثم ترتدي ملابسهاء وتأخذ الرضيع على يديها وتترك الآخرين 
معه- قائلة: نازلة أجيب طلبات للبيت» وهآجي بعد بكره إن شاء الله. 
الأب بذهول: إنتٍ اتجننتي! طلبات إيه اللي تحتاج يومين علشان 
تجيبهاء (ساخرًا منها): هتسافري الصين؟! 
يُكمل طريقها إلى باب الشقة» وتقول له- وهي تغلق الباب-: لأ. 
مش رايحة الصين» بس رايحة عند ماماء أنت بكره وبعده أجازة» وهاسيبك 
تتفرج على المصارعة مع تطبيق عملي» علشان عيالك طول النهار صريخ 


وضرب فيّا. سلام يا سي السيد! 
يفتح فمه من الذهول ثم يدعو عليها؛ لأنه يعلم أن التجربة ستفشل» 
وآثارها ستكون عميقة!! 


الأب مازال يعاني من آلام في الظهر» وحرقان في الجلدء واحتمال.أن 
يكون هناك جروحٌ قطعية في فروة الرأس. 


20622 

2 
يوم الأم 


تذهب البنات إلى الأب ويطلبن منه الخروج معهن لشراء هدية 
بمناسة يوم الأم. 

البنات: باباء إحنا عاو زين نجيب هدية لماما في عيد الأم. 

الأس- مندهشا-: ما إنتم عارفين مامتکم» مش بتحب تحتفل باليوم 
ده» وبتقعد تدينا دروس في الإنسانية ومشاعر الأيتام والأمهات» وبنصدّع 
من النقاشات» بلاش تتجيبوا لنا وجع الدماغ السنة دي كمان! 

البنات- بإصرار-: لا يا بابا مينفعش! اشمعنا الأمهات التانيين أولادهم 
بيشتروا لهم هدايا في عيد الام إحنا كمان لازم نجيب لماما هدية؛ علشان نفرحها. 

الأب- ساخرًا-: مش لو هي عاوزة تفرح؟ طيب يعني إنتم عاوزينا 
نجيب لها هدية بالعافية؟ هي مش عايزة» أمركم عجيب! 

البنات: طيب إيه رأيك يا بابا نسألها عايزة إيه؟» ونتحايل عليها يمكن توافق. 

الأب- بدون اقتناع- يقول: جربواء وأنا عن نفسي حاضر إن شاء الله 
ها أساهم معاكم في الهدية» بس لو مرضيتش متجوش تعيطوا لي! 

البنات- في الوقت نفسه-: إيه تساهم دي! لا. هتجيب لها هدية 
لوحدك» وإحنا هدية لوحدنا! 


بسح سس ست حيبت ر1 

الأب: إنتم عاوزين تجننوني؟ هي مش عاوزة هداياء ليه نجيب هديتين!!؟ 

البنات: لأ. هنجيب هديتين بس سيبنا هنجرب يا باباء ساعدنا وأقف 
معاناء عاوزين نفرحها ونفرح معاها! 

الأب- يحدث نفسه- قائلا: إيه الكلام ده! اتف معاهم في 
المصاريف!! تهريج والله» ويا ريت هيعجبهاء يلا أمري لله. 

تذهب البنات متفائلات مُستبشرات» يقّلن: ماماء عاوزين ننزل علشان 
هنشتري لك هدية عيد الأم» تحبي نجيب لك حاجة معينة؟ 

الأم- باستنكار-: عيد إيه وأم إيه؟ محدش يجيب لي حاجة» مش 
عاوزة هداياء واليوم ده أصلًا مالوش أي لازمةء وبصراحة الإعلام مزودينها 
قوي» وبيخلونى أفتكر أمي وأقعد أعيط» الله يرحمك يا حبيبتي يا أمي! 

البنات- بحسم-: ماما خلاص يا حبيبتي» إحنا هننزل مع بابا نشتري 
لك الهدية» والله يرحم تيتة» هتقولي عاوزة إيه؟ واللا نجيب على ذوقنا. 

الأم- نفعلة- تقول: محدش يجيب لي حاجة» آنا قلت أهه» خلوا 
فلوسكم في جيبكم! 

ينصرف البنات من أمامهاء ولا يأخذن كلامها بمأخذ الجد» ونزلوا مع 
الأب للشراء» وبعد الرجوع محملين بالهدايا والفرحة على الوجوه؛ والأب 
يبتسم ببلاهة من أنفق كل ما يملك على ما لا يرغب! 

دخل البنات البيت وهن يتقافزن من الفرحةء وينادين عليها: يا ماماء 
إنتٍ فين يا قمر؟» يا ماما تعالي شوفي جبنا لك إيه! 

تأتي الأې وعلى وجهها اللامبالة بادية» ثم تُقلب في الأشياء وتقول 
بسسخرية: : إيه ده؟ قلاية بطاطس؟ مين قال لكم إنى عاوزة الماركة دي؟ وإنتم 
أصلا مبتعرفوش تشتروا حاجة؛ ودام تجييوا لي الحاجات اللي مش بحيهاء 
وإيه ده كمان؟ بيجامة! لا. . مش على ذوقي» ما أنا قلت مبحبش عيد الأم ده. 

مش بتعرفوا تشتر تشتروا حاجه عدلة» وبتزهقوني» وده رغم إني دايمًا أجيب 
لكم اللي بتحبوه! مليش حظ معاكم أبدًا إنتم وأبوكم! 

الأب: أنا لازم يعني أتحط في جملة مفيدة؟! أنا نزلت معاهم سواق 
ومحفظةء آنا مالي بس؟! 

البنات-. بإحباط-: يعني يا ماما حضرتك رافضة الهدايا علشان مش 
بتحبي اليوم ده؟ واللا علشان مبنعرفش نجيب لك اللي على مزاجك!؟ 

الأم- بغضب-: بلاش قلة أدب. هو أنا بمثل عليكم يعني؟ ولق 
بملابس المنزل على الطاولة! دا ذوق ده! حاجة غريبة والله. 

الأب يقوم من المكان- وهو يقول ساخطًا: حسبى الله فيكم ما آنا 
قلت لكم بلاش» كان لازم تغرّمونى!» وفي الآخر مفيش حاجة عجبتها 
وسمعت كلمتين. منكم لله. 


926222 

الإفطار 


في نهار رمضان يكون التعامل مع الزوج مشابهًا لحالة لمس أسلاك الكهرباء 
المكشوفة؛ لذا قررت الزوجة تأجيل أي نقاشات معه أو طلبات منه إلى ما بعد 
الآذان» وبعد الإفطار بساعة» قامت بتحضير كوب من الشاي» وذهبت إليه مبتسمة؛ 
قائلة: على فكرة يا باباء إحنا معزومين على الفطار عند أخويا بكره إن شاء الله. 

الأب- ودون أن يفتح عينيه- يقول لها: إنت عارفة إني مقدرش أخرج 
في رمضان من البيت» كفاية عليًا الشغل الصبح» أنا تعبان وبيجي لي صدا 
رهيب بعد الفطار. 

الأم- محاولة تقديم الحلول-: طيب إيه رأيك تفطر وبعدين تنزل على 
طول؟ أو تدخل ترتاح في أوضة أخويا شوية! 

الأب- بضيق-: هو إحنا لازم نتعزم في رمضان؟ مش قادر أفتح عيني من 
الصداع؛ دا هيفرتك دماغيء روحوا إنتم؛ ولما الصداع يروح أبقى آجي بعد الفطار | 
۰ الأم لا تضغط عليه أكثر» فهي تعرف إنه إذا قرر الإفطار معهم؛ سوف 
ينكد عليهم قبل النزول وبعد الرجوع» فقرّرت أن تتركه على راحته» فتقول: 

طيب خلاص هاقول لهم إنك تعبان» ولو بقيت كويس هتيجي بعد الفطارء 
وانت بقى على راحتك تيجي أو متجيش.. مش مهم. 

الأب- بنفاد صبر-: يعني إيه مش مهم؟ هو أنا مش فارق معاكي يا 
ست هانم واللا إيه؟! 

الأم- بهدوء-: طبعًا عاوزاك وفارق معاياء بس مش مهم دي» يعني 
مش مهم زعلي أو رغبتي» وبعدين الموضوع مش محتاج خناقة. 

الأب- بغيظ-: عمومًاء لو قدرت هآجي إن شاء الله. 

تسکت الام على مضضء فهي تريد زوجها معهم؛ لكنها لا تريد أن ينكد 
عليها مثل كل عام» وفي يوم العزومة تقوم الأم بالنداء على الأولاد: يلا يا 
ولادء النهارده إن شاء الله رايحين نفطر عند خالوء بسرعة اجهزواء أنا مش 
بحب أسوق وقت الأذان» الناس بتسوق بسرعة وأنا بخاف عليكم من الطريق. 

الأولاد- باندهاش-: تسو قي !؟ هو بابامش هيجيي معانا!! وهيفطر إزاي!؟ 

الأم: لأ بابا تعبان عنده صداع ومش هيقدر ينزل معاناء آنا حضّرت له 
الفطارء يا دوب هيسخنه في الميكرويف» يلا بسرعة بقى» اجهزوا. 

تليفون البيت يرن» مكالمة مجهولة الهوية للم لا تعلم ن المتصل» 
ولا تعلم من الذي قام بالرد» لم تشغل بالها كثيرّاء فالتليفون يعمل مثل 
السنترال دون توقف» تنتهي من ارتداء ملابسهاء ثم تنادي على الأولاد: ها 
يا ولادء إنتم جهزتوا خلاص؟ 

الأولاد- ضاحكين-: أيوه يا ماماء وبابا هو كمان جهزء وهينزل معانا! 

الأم- مندهشة-: خير الحمد لله أيوه كده ربنا ميحرمناش منك» بس 
انت بقيت كويس!! يعني هتقدر تنزل؟ والصداع؟ اوعى ترهق نفسك» لو 
مش قادر... 

يقاطعه' قائلا: روّقي.. أنا بقيت كويس. 

يبتسم- بارتباك- ويقول: الحمد لله ويلا بقى علشان منتأخرش على الفطار. 

الأم: !!!!!!!!!!!!!!!!!! 

وفي الطريق إلى الخال يقول الأب بصوت ضعيف: على فكرة إحنا 
معزومين الخميس الجاي عند أخويا. 

الأم: بتقول إيه صوتك واطي» الصداع تاني!؟ 

يرفع صوته» ويقول بسرعة: معزومين عند أخويا الخميس الجاي. 

الأم تقهقه حتى تدمع عيناهاء فيقول لها الأب: مالك!» هو أنا قلت نكتة! 

الأم تقول: لأ. مقلتش نكتة» بس قلت طريقة جديدة لعلاج الصداع 
والقريفة عندك» ههههههه هو الصداع عندك بيروح بعد التليفونات!؟ خلاص 
إحنا بعد كده نخلي أخوك يتصل بيك كل يوم؛ علشان يضيع الصداع. 

الأب- منفعلًا-: رخمة وغلسة. 

الأم: أحبيبى يا تليفون. 

دمو ممع 

الغأر 


بعد يوم طويل ومجهود شديد وقبل الذهاب إلى النوم» تتذكر الزوجة 
أن أكياس الفاكهة مازالت تقبع في أرض المطبخ» فتذهب لتضعها في 
البرّاد وما إن تبدأ في فتح الأكياس؛ حتى ترى في أحدهم فأرًّا صغيرّاء 
تصرخ وتغلق الكيس سريعًاء وتذهب إلى زوجها فتجده نائماء فتقرر 
الاتصال بصاحب محل الفاكهة. 

الزوجة: آلو.. لوسمحت انت لسه باعت لي في العنوان الفلاني فاكهة 
كذا وكذاء وفي كيس فيه کمتری» الكيس ده فيه فار. 

البائع- بسخرية-: فار!! فار إيه؟ 

الزوجة: فار. جه مع الفاكهة في الكيسء أنا ربطت الكيس علشان الفار 
تهرك ته 

البائع: طيب دقيقة» فتسمع صوته ضاحكا: في واحدة بتقول إن في عندها 
فار جوا الكمترى» فيأتي إليها صوت- مقهقهًا-: فار! وجوا الكمترى! هههه 
إزاي؟ دي جديدة» هههه. وعندما وصلها هذا الحوار اشتعلت الزوجة غيظًا من 

أنا . . وعيلتي . . واطوريستان 





هذا الغبي- من وجة نظرها- الذي لم يسمعها جيدّاء وظن أن بداخل الكمثري 
فارّاء ويعود إليها قاثلا- بصوت يظهر عليه محاولة التماسك: حضرتك نعمل 
إيه دلوقت؟ نيجي نآخد الفار؟ ثم يضحك! ترد عليه ساخبطة- وتقول: أولاء 
مقلتلكش إن في فار جوا الكمترى» الفار جوًا الكيس وصغير» وبعدين إيه 
نيجي نآخده دي؟ لأ. سيبه هناكله إحنا بنحب طعم الفيران» حضرتك بتهزر! 
طبعًا تعالى خد الكيس كله. ثم تغلق الهاتف وتعود لزوجها لتوقظه. 

الزوجة: يا باباء اصحى من فضلك. فيه فار في الشقة. 

يفتح عينيه بصعوبة» ثم يقول: فار إيه دلوقت؟! روحي نامي حرام عليكي. 

الزوجة: أنام إيه! فيه فار في الكيس» ومبطط» وبيتحرك. 

الزوج: مبطط؛ وييتحرك؟! يا سلام؟! ْ 

الزوجة: أنا كلمت الفكهاني» وهييجي يآخد الفاكهة. 

الزوج: طيب لما يجيي صحينيء ها انام شوية. 

الزوجة: حرام عليك مش قادرة أقعد مع الفار لوحدي؛ وأنا أصلًا 
مجهدة وصاحية بقى لي 24 ساعة؛ ودماغي تقيلة جدًا. 

الزوج: طيب متخافيش» أنا صاحي بس هامددع السرير. 

وتجلس هي في البهو منتظرة بفارغ الصبر حضور رسول الفاكهاني؛ 
ويساورها شك أنها تحس بالفأر يقفز داخل ملابسهاء فتقف وهي في حالة هلع» 

فيدق جرس الباب» فتصرخ مفزوعة فينتبه الزوج ويقول لها: فيه إيه بتصرخي 
ليه؟؛ حرام عليكي! ترد- وهي تنتفض-: حسيت إن الفار ماشي جوه هدومي» 
وبعدين جرس الباب ضرب اتخضيت» يلا قوم بسررعة» افتح للراجل. 

فيفتح الزوج الباب» ويخرج الكيس لرسول الفكهاني» والزوجة خلف 
زوجها تدفعه- قائلة: باباء اوعى الفار يجري على جوًا.. خلي بالك.. 
واوعى يخبيه ويقولك مفيش فار. 

الزوج: يعني هيخبيه في هدومه! ما تهدي بقى» وادخلي بلاش دوشة! 

الشاب- مندهسًا-: قلّبت الأكياس قدام حضرتك أهوء فين يا أستاذ 
الفار؟» مفيش أي فار فيهم! 

الزوج: معلش يا ابني دور تاني» وريني كده البتاعة البني دي» وريني 
كده يا ابني الله يرضى عليك» معلش! 

الشاب: دا فرع شجرة صغيرة يا أستاذ» وفيه ورقتين. 

الزوج: طيب يا ابني شكرًا معلش تعبناكم» سلّم على الحاج! 

الزوجة- بانفعال-: إيه ده سيبته يمشي؟ والفار فين؟! 

الزوج: فار لما ياكل دماغك» حرام عليك لما انتي مش نايمة كويس» 
ومش لابسة النضارةء ليه تعملي الدوشة دي كلها؟ مفيش فيران» دا فرع 
الشجرة يا هانم» وانتي علشان مش نايمة افتكرتيه فار» منك لله!ء فضحتينا. 

الزوجة- تضحك ببلاهة-: تصور هيضحكوا عليا ضحك دلوقت في 
المحلء وهيقولوا دي زي المجنونة. 

الزوج: لأ. هما هيقولوا عليك مجنونة فعلًا.. مش زي!ء ومش هيبيعوا 
لنا حاجة تاني علشان مش ناقصين مجنونة نص الليل» روحي نامي منك لله. 

الزوجة تبتسم ببلاهة» وتقول: فرع شجرة.. مش فار!. 


00000 

0 9 ا أنا. . وعيلتي . . واطوريستان ير س ی ی ید 


5 
جينة فقاامنتنك 


وخا تنظر في المرأة؛ لتباكد ين عقد رياط رأسها کل سی كما 
كانت تفعل أمهاء وكل الأمهات قديمًا؛ فلم تخل يومااعن اسلوب أمها 
في إدارة بيتهاء من استعدادات (ليوم الجمعة) والتنظيف وترتيب الطلبات 
التي سيحضرها زوجها من السوقء بعد أن تأكدت من هيثتهاء وأن شعرها 
لن يطوله تراب» خرجت لزوجها- قائلة: لو سمحت يا بابا عاوزين نآكل 
سمك بلطي» بلاش بوري وخصوصا الصغير» وياريت يكون وسطء اوعى 
تجيبه صغير» العيال مبيعرفوش يآكلوه» وياريت تخلي الراجل يفتح بطنه» 
وينضفه ويحشيه حشوة مش حراقة. 

الزوج: حاضرء فيه سمّاك فتح جديد شاطر وسمكه حلوء وعنده كل 
اللي انتي عاوزاه. 

الابنة: بابا هتروح البقالة؟ لو سمحت يا حبيبي عاوزة جبنة جودة أو 
تشيدر» بلاش فلامنك مش بحب طعمها. 

الزوجة: أيوةيا باباء بلاش الفلامنك؛ لأنها مُرّة» ومحدش بيحبها من العيال. 

الزوج: حاضرء حاجة تانية؟! أنا مش قلت- ستين ألف مرة- تكتبوا 
ورقة بطلباتكم مرة واحدة!» أقولكم.. اكتبوا الطلبات علشان مش كل شوية 
تقولي لي آه نسيت استنى! ش 

الزوجة: معلش يا باباء والله بنسى أكتب الورقة» لو سمحت عاوزين فاكهة 
هات موز على الأكل على طوول وفراولة» خلي بالك بلاش الموز الأخضر. 

الزوج: حلاص كده تمام واللا فيه حاجة تاني! طيب بما إنك مرديتيش 
يبقى يلا سلام» متقلقيش سجلت كل شيء في الذاكرة بالتفاصيل. 

الزوجة: أنا مرديتش ش علشان بفتكر لو فيه شيء تاني نسيت أقولك 
عليه»- وفي نفسها-: آه يا خوفي من الذاكرة والتفاصيل» استرهايا رب. 

تنهمك في توضيب البيت هي وبناتهاء ويذهب الزوج والأولاد 
للصلاةء وبعدها للسوق» يعود الزوج والأولاد سعداءء محمّلين بما لذ 
وطاب ولم ينس شيئًا. 

وينتظر نظرة الفرح في عيون زوجته والبنات. 

الزوج- والفرحة تملأ وجهه-: تعالي يا ماما شوفي طلباتك جبتها 
كلهاء أهو الجبنة الفلامنك من عند الماركت الشيك اللي في الشارع اللي 
وراناء والسمك ال... 

تقاطعه الزوجة: فلامنك!!! فلامنك يا راجل حرام عليك» هتجيب لي جلطة؟ 

الزوج: أيوة شوفي كمان أهي طعمها جميل. 

يأخذ قطعة ليأكلها- ويستطرد:.. آآه دي م م مرّة. 

يسألها: إنتٍ ليه طلبتي الجبنة المرة دي؟! ما فيه أنواع تانية شفتهاء بعد 
كدة مش ها أجيبها. 

الزوجة تنظر للسماء نظرة كلها دموع ولا تعقّب. 

تدخل الابنة ضاحكة: باباء إنت بجد جبت فلامنك؟ بابا دي تالت مرة 
نقولك بلاش تجيبهاء طعمها وحش. 

الزوج- بضيقٍ وبخجل- يقول: أنا بصراحة لما حد بيأكد عليا شيء 
كتير بنسى وبتلخبط. 

الزوجة: خلاص ماشى أخبار السمك إيه؟ 

الزوج: أهو طلبك» سمك بوري صغير ومفتحش بطنه» والموز أخضر 
علشان ميتهريش. 

الزوجة: أنايا رب عارفة إن ذنوبي كتيرء بس اللي بيعمله فيا من عشرين 
سنة خلاني قلت إنك سامحتني وغفرت لي!» بس استمراره يخليني أفكر 
ليه ما اتسخطش قطة واللا فار أرحم لي من الغلب ده!! 

الابنة: هاهاهاها.. بابا إيه ده؟! وبوري ومافتحش بطنه؟! بابا قشطة.. 
دا انت بيس قوي» وآخر حلاوة. 

الزوج: أيوة صح» أنا كنت عاوز أشتري حلاوة وعسل إسود وطحينة» 
ونسيت من طلباتكم الكتير. ش 

الأم: انت يا راجل» إنت عقابى في الدنيا!؟؛ بس إن شاء الله مش 


هاشوفك في الآخرة. 
الزوج ينظر لهم باستغراب ويفتح موزة يأكل منها جزءًاء ويرميها في 
السلة. 1 


تسأله الزوجة: ليه رميتهايا بابا؟ دا موز على الأكل؛ ولا انت مش عاوز 
تبطل لؤم وتجيب موز أخضر علشان يبقى اسمك اشتريت موز ويقعد كام 
يوم زيادةاء حرام عليك خليك دوغريء أنا قربت أتفرس. 
الزوج: رميتها لأنها نية ما استويتش واتقرفت منهاء ومش انت اللي 
طلبتيها كده! 
تنظر له زوجته قائلة: عوضي عليك يا رب. 
SDSS‏ 

6 
حماتي 


الزوج: إعملوا حسابكم هنروح نزور ماما النهارده. 

الزوجة تخفي غيظهاء وتلوي شفايفهاء وتقول له: ليه خير مالها حماتي 
تعبت؟ يا لهوي إمتى؟! مش كنت عندها إمبارح» يا حبيبتي يا طنط يا خبر أبيض. 

الزوج ببرود: إيه اللي بتعمليه ده! مفيش حاجة أعوذ بالله» ماما زي 
الفل بس وحشتني» وعاوز أشوفهاء عادي يعني. 

الزوجة- في سرها-: يانهار أسود.. وحشته؟! دا لسه سايبها بالليل!» 
يعني سواد الليل. ثم تقول: ماهو إنت كنت عندها امبارح» والعيال عندهم 
مذاكرة» روح انت وإحنا إن شاء الله نروح يوم الجمعة. 

الزوج يضغط على أسنانه: لأ. هتيجوا كلكم معاياء مش هاروح 
لوحدي» أنا رحت امبارح! 

الزوجة (في سرها): هو الراجل اتجنن؟! إيه حكاية وحشته وهتيجوا 
معایا؟! العيال عندها مذاكرة ومامته روحي.. روحی!» مبتسييش حد قاعد 
في مکانهء والعيال مش طايقين نفسهم: أعمل إيه؟ 1 

ثقرر أن تتتخابث عليه: طيب ماشي أنا هاجي» خلي الولاد يذاكرواء دول 
بيعملوا دوشة عند ماماء وهي كبرت يا حبيبتي ومعدتش بتستحمل غلاستهم! 

الزوج يصر وصوته يتخن: كلكم هتيجواء وبعدين يبقى يذاكروا عند 
ماماء الجو هادي هناك. 

الزوجة (في سرها): هادي؟ أمك؟! أأقصد مامتك بتخلي أي بيت 
هادي» يارب يهديه؛ العيال هتسقط» في إيه؟ ماله ده!! 

فتقول ل : إيه حكايتك؟ ماتروح انت» هو فيه حد بيروح يزرو حد في 
أيام الدراسة!! وبعدين هي مامتك وحشتك انتَ» ليه عايز الكل يروح؟! 
عمومًا.. عيالك عندك ماليش دعوة أنا لا بمتحن ولا بتضايق لما أروح عند 
مامتك (سامحني يا رب» الكذب حرام). 

الزوج يتمتم بسخط ويلوي شفتاه غاضبًاء ويتركها ويذهب إلى الأولاد» 
وبصوت عالٍ وحادٌ يقول: اجهزوا علشان هتيجوا تزوروا تيتة معانا. 

يصل لمسامع الزوجة كلامه مع الأولاد. 

الزوجة (في نفسها): أوباااا.. إيه معانا دي؟! ما يروح هو لمامته» هو 
أنا باخده لمامتي؟! إيه المرار ده! ما أنا كنت عندها من يومين» وأخدت 
طريحة الأسبوع» ليه عاوزني آخد كمالة؟ 

الأولاد: مش هينفع عندنا كويزات يا بابا ومش مذاكرين» يوم الجمعة 
نيجي مع حضرتك» وتكون تيتة وحشتناء لسه شايفينها من يومين. 

الزوج لأولاده بغضب: إيه قلة الأدب دي!ء جدتكم ما وحشتكمش! 
إيه ما طمرش فيكم اللي بتعمله علشانكم. 

الزوجة (تضحك في سرها): يقصد اللي بتعمله فيكم» مليش دعوة أنا ساكتة! 

ا سے أناء ٠.‏ وعيلتي . 3 واطوریستان 


الأولاد: لأ موحشتناش» والصراحة مش بنحب نروح هناك أيام غير 
الجمعة علشان محدش بيكون من أولاد أعمامنا موجودين» وتيتة بتفضل 
تشخط فينا وتزعق» دي حتى بتزعق لماما! 

الزوجة تدخل مسرعة وتفتعل الغضب: إيه قلة الأدب دي؟! تيتة زي 
مامتي تزعق براحتهاء وبعدين لو مش هتزعق لي أنا.. هتزعق لمين!؟ 

الأولاد: وليه تزعق أصلد! 

الزوجة لزوجها: سؤال وجيه بصراحة» تزعق ليه؟! 

الزوج يتجاهل كلامهم ويْصِر: قوموا البسواء هتروحوا بالعافيةء أنا 


عاوز أشوف ماما وحشتني. 
الأولاد: بابا هي مامة حضرتك (تيتة) ووحشتك!» حضرتك روح 
زورهاء وإحنا هانقعد مع مامتنا. 


الزوج يغضب ويترك المكان قاثلا: عنكم ما جيتواء عيال مقرفة» أمكم 
ما عرفتش تربیکم» وإنتٍ كمان خلیکي» مش عاوزك معايا. 

الأولاد: هو بابا زعلان ليه!! 

الأم (في سرها): تسلموا يا حبايب قلبي» (ولكن جهرًا): اختشوايا 
عيال» أنا هاروح مع باباكم مينفعش ينزل لوحده. 

الزوج: والله ما حد منكم جاي معاياء جاتكم القرف. 

الزوجة (في سرها مرة أخرى): 15لا ,571:5 

سس أنا. . وعيلتي. . واطوریستان سسسب و 


7 
الكشري 


الأعذار الخاصة بالتقصير في أداء الواجبات المنزلية لها طرق عديدة» 
وتحترفها الأم المصرية أيّما احتراف» وذلك للخروج من مأزق التقصير المتكرر. 

الأم بصوتٍ يملؤه الاستعطاف: معلش ممكن وانت جاي يا بابا تجيب 
معاك كشري» علشان ملحقتش أعمل الغداء أصلي نزلت مشوار للدكتورء 
وراجعة مش شايفة قدامي من التعب. 

الأب: حاضرء بسيطة» آلف سلامة. 

الأم بصوت ضعيف واهن: معلش النهارده حَرء هتاكلوا جبنة وبطيخ؛ 
مقدرتش أقف أطبخ في الولعة دي. 

الأب مستنكرًا: يا سلام!» ما الصيف كله حرء طبعًا الفيس بوك والنت 
أحد وقتك» وفي الآخر الحر يلبسها مش كده؟! هافوتها بمزاجي» ماشي. 

الأم مُستنكرة سخرية الزوج- تقول: يا سلام!» لأ طبعًاء دا أنا أطبخ بصباع 
إيدي الصغير» أطبخ وأنا مغمضة عينيًا كمان» وفي ربع ساعة؛ بس الدنيا حر. 

الأب ساخرًا: اطبخي بصوابعك كلهم؛ بس ناكل نااااااااااااكل» والله 

خن انا . وعيلتي . . واطوریستان 


يرحم مامتي ومامتك لا اشتكوا من حر ولا برد» ستات مدلعين صحيح! 

الأم بصوت كله قوة: النهارده الأكل دليفريء أنا تعبانة» العيال هدوا 
حيلي في المشاوير» ملحقتش أطبخ مش معقول أف في الحر ده!» وأرجع 
كمان أقف أطبخ» مش معقول أنتم اشتريتوني من سوق العبيد! 

الأب- بقهر: كده كتير» كتير والله؛ الله يرحمه باباکي لو كان عايش 
مكنش هيرضى بكده أبداء دا إفترى. 

الأم: أعمل إيهاء مش عيالك مدوخيني» هات حد يسوّق ويعمل 
المشاويرء وأنا أطبخ. 

الأب متهكمًا: عيالي يوم؛ والحر یوم والكشرى یوم هنطبخ إمتى؟ 

الأم (مكبوسة)!: وأنا أعمل إيه بس؟!. ولا تُعَقٌب. 

قررت أن تصالحهم وتقوم بعمل الأصناف المفضلة لديهم» فاستقبلت 
الأب وهي سعيدة وتشعر بالزهوء فتقول له: يلا غير هدومك بقى على ما أحضّر 
الغداء عاملة لك ورق عنب وفراخ وسلطة خضرا وشورية؛ والحلو أم علي. 

الأب بلا مبالة: أنا أصلي فطرت متأخر» فمليش نفس آكل دلوقت» 
هآخد دش وأنام» ولما أصحى أبقى أشوف» بعدين يا ماما بعدين! 

الأم محبطة وبصوت حادٌ رفيع: هو انك على طول كده» سادد نفسي 
عن إنى أطبخ لكم حاجة» كل ما أطبخ تقول مليش نفسء ولو حصلت 
ظروف وماطبختش تتخانق معايا. 


30 

الأب: لا حول ولا قوة إلا بالله» ظروف!! يشهد على كلامك الكشرى 
والجبنة والبطيخ والدليفري» مفترية وكمان ظالمة» حسبي الله ونعم الوكيل 
فيكم يا ستات مصر. 

الأم بغضب: لاء أنا اللي حظي قليل؛ منه لله اللي جوزني. 

الأب متهكمًا: وأنا بقى اللي حظي حلو!ء دا أنا كشري وفطير وجبنة 
وبطيخ» منه لله ألف مرة. 

سس أنا. . وعيلقي . . واطوروستان 


8 
عيد الأضحى 


فجأة تشعر الزوجة أن الوقت سرقهم» وأنهم لن يستطيعوا شراء الأضحية» 
فتنادي على زوجها وهي قلقة ومتوترة: إيه يا باباء إنت لغاية دلوقتي ماتفقتش 
مع الناس على الأضحية» دا خلاص بكره أول العشر الأوائل» وازاي الوقت 
جري بينا کده ومحسناش!ء سبحان الله الشهر ده جري جذا. 

الزوج باستغراب: معقول نسيوا يعملوا حسابنا معاهم! أكيد فيه حاجة غلط. 

الزوجة: لو حصل هايبقى موقف وحشء إحنا مع بعض بقى لنا كام 
سنةء لا. أكيد فيه سبب قهري» طيب اتصل بيهم علشان نطمن. 

الزوج مهمومًا: طيب هاتصل إن شاء الله. 

الزوجة بإلحاح وقلق: إنت هاتستنى! يا بابا مفيش وقت» حرام عليك» 
على طول دلوقتي.. اتصل مش كمان شوية. 

الزوج: اتصلت بيهم ولسه ماحجزوش وهينزلوا يحجزواء وكانوا 
هايكلموني يتأكدوا إنى معاهم السئة دي زي كل سنة! 

الأم: الحمد لله» أصل معدش فيه وقت خلاصء ومش عارفة الشهر 
ده جري كده ليه» طيب هما ازاي يعني يستنوا لغاية آخر يوم في ذي القعدة؟ 

هم 


الأب غضبان ويبدو عليه الضيق الشديدء يقول لها ساخطا: إنتٍ 
ليكي عين تسألي؟ الله يسامحك» فضحتيني مع الناس شهر إيه اللي 
جري يا شيخة إصحي بقى» حرام عليكي» قلة النوم دي هاتودينا 
الموريستانء أنا اللي غلطان إني مش براجع وراكي» وفاكرك لسه 
بدماغك بتاعة زمان. 

الأم: ليه أنا عملت لك إيه؟ هو انت عاوز تتهمني بأي حاجة وخلاص» 
هو آنا كده ماليش بخت دايمًا معاك» مالها دماغي ما هي زي الألماظ أهه 
بيحصل ساعات شوية تهنيج» لكن في الغالب شغالة زى الفل» ومتظبطة» 
وكل اللمبات شغالين! : 

. الأب بسخرية: ألماظ؟ وقل؟ دا انتي دماغك بقت فحم رجعت 
لأصلهاء مش الألماظ أصله فحم؟! ويا دوب بتصحيكي من النوم؛ 
وتخليكي تتكلمي؛ وباقى الوظايف بتاعتها في الصيانة» أنا يتريقوا عايًا! 
ويقولوا لي إحنا لسه 23 ذو القعدة إنتّ نايم واللا إيه؟ 

الأم تبتسم ببلاهة» وتقول: إيه ده هو إحنا مش هنبدأ بكره العشر 
الأوائل من ذي الحجة! بعجد؟ طيب الحمد لله» يا ما انت كريم يا رب» لسه 
فيه وقت أشوف اللي ورايا! دا آنا عاوزة أعمل حاجات كتير. 

الأب: وراكي إيه وقدامك إيه!! انتي مغمى عليك أصلاء وأنا غلطان 
إني سمعت كلامك! 

الأم في محاولة لاستعطاف الزوج: منها لله بوستات الفيسبوك» 
محسساني إن العيد بكره» أنا بس يعني ماكانش قصدي أحطك في موقف 
مش لطيف» أنا بس كنت خايفة! 

الأب: منه لله النتء خرب دماغك وهيخرب منظري قدام الناس» أنا اللي 
غلطان إني مراجعتش وراكي؛ علشان عارف إنك خلاص شغالة بربع كفاءة. 

الأم تقرر الانتقام» فتقول ساخرة: هو أنتم في الشغل عندكم مابتعر فوش 
أيام الشهور العربي؟ خواجات واللا إيه! 

الأب غاضبًا: المهم إنك ماتطلعيش غلطانة» أوف عليكم؛ كل الستات 
كده بيكابرواء دا انتي الغلط راكبك ومغطيكي» بس لازم تشركيني فيه! 

الأم تضحك بشماتة.. متخيلة شكله وهو بيبرر سبب إنه افتكر العيد 
جاناء وهو لسه مجاش. 

المجنونة 


أول أيام الزواج» والحياة في نظر الزوجة ورود» وعصافير وخيال» 
ورقة الأحلام» وبراءة الفرحة» والأهم معلومات خاطئة من زوجة مطحونة 
تريد أن تستر على نفسهاء فتغشك دون قصل وتخبرك ما ليس بواقع» وعليه 
تقررين أن تتصرفي بمنطق المجنونة! 

الزوجة تحدث زوجها (هي عروس جديدة): حبيبي» ممكن تسيب 
الفُرجة على الكورة» مش هتطير» أنا عاوزة أقعد أتكلم معاك شوية يا بيبي! 

الزوج بنظرة كلها اندهاش» وكأنه يرى أمامه كائتا منقرضًا: انتي 
اتجننتي !! إيه الطلب الغريب ده؟ وإيه بيبي دي كمان! 

الزوجة تصاب بحالة ذهول» ثم تردد كلمته قائلة: أنا اتجننت! ليه 
حصل إيه؟ 

الزوج- مستغريًا اندهاشها- يقول: هو في حد بيقعد يتكلم مع مراته! 
انتي بجد غريبة قوي! اسألي أي حد هيقولك مجنون مين ده اللي بيقعد 
يتكلم مع مراته! 


الزوجة مازالت تحت تأثير الصدمة» فتضحك ببلاهة! ثم تقول له: 

صح مجنونة» مين مش مجنون؟ مين! سيبك انت» تشرب شاي؟ 

يهز رأسه بالموافقة دون الرد أو النظر إليها متابعًا المبارة. 

تمر السنوات على هذا الموقف ولم تنساه أبدّاء وكأنه حفر في الذاكرة» 
ويأتي الأبناء ويكبرون شيثًا فشيئّاه وتنشغل الزوجة بحياة صاخبة» والزوج 
لم تتغير حياته» كما هو» وفي يوم شعر بالملل فنادى زوجته. 

الأب: يا ماماء ما تيجي تقعدي معايا عاوز أتكلم معاكي شوية؛ سيباني 
على طول كده. 

الأم: نعم! إيه ده انت اتجننت واللا إيه!؟ | 

الأب منزعجًا ومندهسًا: إيه انتي! في إيه؟ ما تخلي بالك من كلامك» 
يعني إيه اتجننت؟! 

الأم: ههههه» هو في واحدة بتقعد تتكلم مع جوزها! روح اسأل أي 
حد» حتى لو مجنون.. هيقولك إيه الكلام الفارغ ده! مين دي اللي تقعد 
تكلم مع جورها! 

الأب يضحك وهو مكبوس. 

تغادره» وهي تبتسم وبصوت منخفض لا يسمعه: أخيرّاء أخدت بتاري 
بعد 12 سنة» ۷88 ۷68 . 

SDSS 

10 
الحر 


في يوم من أيام الصيف. شديد الحرارة والرطوبةء وكانت هذه من 
المرات القليلة التي تصاب فيها الأرض بموجة حارة قاتلة كهذه» جعلت 
الأرض بمن عليها مشتعلين» وكان الأب في ذلك اليوم خارج البيت» 
وعندما عاد من عمله كان مرهقًا ومُجهدَاء حاول أن يتخلص من هذا 
الشعور بصب جام غضبه على أهل بيته» فيصرخ بمجرد دخوله البيت. 

الأب: نا|ا|اااااااااار يا اللهء إنتم ياللي مش عارفين إحنا عاملين ازاي 
في الشارع» يا بهوات ياللي 

كل واحد منكم نايملي في التكييف» وأنا اتسلقت في الحر؛ وطلعت عيني. 

تخرج الأم مهرولة من المطبخ على صوت زوجهاء تتساقط منها 
المياهء فتقول: بتصرخ ليه فزعتني» ولادك هما اللي نايمين في التكييف» 
أما أنا بقى الست اللي أهلها جوزوهالك ونسيوهاء وسابوهالك انت 
وولادك علشان تتأمروا عليها؛ واقفة تطبخ لكم علشان محدش يقولها 
انتي مابتطبخيش. 

وه ع 
ينظر إليها الزوج مندهسًا من هيئتهاء ويقول: وانتي ياللي بتطبخي 
قاعدة تلعبي (ووتر فايت) مع نفسك وغرقتي روحك ميه» هو في حد 
بيطبخ يبقى بيسقط ميه کده!» وبعدين يوم حر زي ده متطبخيش! محدش 
هيقولك اطبخي! 

تصرخ في وجهه قائلة: يا سلام» انت لك عين تتكلم يا مفتري! 
يعني لو مطبختش مكنتش هتزعق لي!» وتقولي إني ست كسلانة ومش 
فاضية غير للرغي في التليفونات! (وتخبط بيدها على جبهتها)» وتقول: 
آه صحيح» فاتورة التليفون مدفعنهاش والخط اتقطع» ماتنساش بكره 
تدفعهاء وبعدين بتتريق علا وتقول بالعب ووتر فايت؟ وانتّ عرفت 
الكلمة دي من فين؟! دا انت آخرك الاستغماية هع؛ ثم تستطرد ساخرة: 
لا يا حبيبي؛ دي حنفية الحوض (اللي عُلبت أقولك صلحها) هي اللي 
قررت تلعبها معاياء وأنا كنت خارجة أقولك تعالى خد دور» بدل ما انت 
عمال تصرخ كده من الحر. 

ينظر الزوج لها بغيظ» ثم يقول: هادخل آخد حمام؛ أطفي النار دي 
على ما تحضري الغداء بطيخ وجبنة» مش عاوز طبيخ. 

الزوجة: أيوة بس البطيخة اللي انت جايبها لسه سخنة! 

الزوج: مش مهم على ما أخرج من الحمام تكون بقت أهدى» حطيها 
بس في الفريزر. 

الزوجة باندهاش: انت بتتكلم جد» انت مصدق نفسك؟ إزاي هاتلحق 
هتهدى.. إزاي! فجأة إنت عبرت القارات ورحت القارة المتجمدة» 
فالبطيخة بردت!!. شوية منطق» وعمومًا.. خلي بالك المية اللي نازلة من 
الحنفية سخنة جدّاء خلي بالك. 

الأب بنفاد صبر: إيه؟! هو أنا عيل صغير! خلي بالك.. خلي بالك» 
ماشي وبلاش استظراف على العصر مش ناقصك أناء وعمومًا عاوزها 
سخنة» متو جعيش دماغى! 

الزوجة: ماشى يا سي السيد. (وتضحك من قلبها على ما سيقع 
عليه)» فرغم تحذيرها له لن يتتبه للمياه! ثم تنظر لملايسهاء وتقول: انتي 
كمان بتهرجي دا منظر!! عمالة تسقطي ميّه من كل مكان» كأنك فوطة 
ووقعت في البحرء روحي غيري هدومك على ما البطيخة تبرد شويةء 
وهو يستحمى. 

فجاة يدوي صراخ في البيت: آه آه آه جلدي.. اتحرقت. إلحقونيسيسي! 

تخرج الزوجة من حجرة النوم على صراخ زوجها وهي تكتم الضحك. 
وتقول له: بتصرخ زي الصغيرين كده ليه!ء مالك بتتنطط ليه كده؟ 

يصرخ قائلا: مش شايفة كتافي» اتحرقوا من المي السخنة» منكم لله. 

الزوجة: اللي هُمّا مين يعني منهم لله» مش أنا حذرتك؟ وتضحك 
قائلة: ما أنا قلت لك» وانت قلت عاوز ميّه سخنةء أقطع البطيخة ولا أجيبها 
أحطها على كتفك علشان يبرد» واللا اقول لك ماتيجي نلعب ووتر فايت 
سوا! يقذف بالمنشفة الأرض غاضبًا ولاعتًا سخريتهاء تلحقه به مبتسمة: 
أجيب لك ميّه بملح يا سي السيدء ما هو انت اللي مبتسمعش الكلام! يلتقط 
الفوطة ويقذف بها في وجهها.. فتتفاداهاء وتبتسم قائلة: ضرب الحبيب 
زي أكل الزبيب. 


5066 5222 





40 











أناء ٠‏ وحعيلتي . a‏ واطوريستان کی م ی ی می 3 


11 
تركيا 
يجتمع الأولاد ويصنعون دائرة» جاعلين أمهم في المنتصف» 
ويتقافزون حولها مثل الهنود الحمرء يبدأ الابن الكبير بالكلام» وبصوت 
أجش يقول: ماماء ماما. 
تنظر إليه برعب وتقول: إيه يا واد؟! انت فزعتني بتصرخ ليه!ء ارحمني 
من الصوت اللي شبه العربية وهي طالعة مطلع وسواقها عبيط. 
يضحك الصغير وبصوتٍ حادٌ رفيع: ههههههه» حلوة قوي سواقها عبيط. 
يلكمه أخوه الكبير في ظهره» ويقول له: ضَحكتك يا خفيف» اسكت. 
مش طالبة معيز» خلينا نشوف هنعمل إيه. 
تتشاغل الأم باحتساء كوب الشاي» وتدفع برأسها للخلف وتنظر 
إلى الأعلى فترى وجه ابتتها الوسطى مقاربًا لوجهها؛ فتصرخ: بسم الله 
الرحمن الرحيم.. في إيه؟ إيه يا بنت؟!! لازقة وشك في وشي ليه كده؟ا» 
وبعدين إنتم ملمومين عليًا ليه؟ في إيه!ء ربنا يكفيني الشرء يعني أكيد في 
مصيبة جايين ترموها في خلقتني» منك له» لها. 


41 


. وعيلتي . . والموريستان 








يضحكون جميعًا ضحكة سخيفة من وجة نظرهاء فتقول لهم: إيه يا 
عيال الرزالة دي؟! إيه الضحك السمئّاوي ده؟ لخّصوا عايزين إيه؟! مش 
بتتلموا اللمة دي إلا إذا كان وراها كارئة. 

يركع الصغير بين قدميها قائلًا: أمي حبيبتي» عاوزين منك طلب 
بصراحة» يقاطعه أخوه الكبير قائلا: بصراحة حكاية كده عاوزة معلم 
ووحش» يعني مش أي حد غيرك يا جميل. 

تنظر له باستخفاف قائلة: واد انت» على فكرة بقى يا حيلتي مش هتعرف 
تآكلني؛ علشان أنا ماما يلاء وروّح دوّر لك على معلم ووحش في الأماكن 
اللي بتروحهاء وابعد عني مش عاوزة أحكي لأبوك على إنك بتيجي متأخر» 
رغم إنه قالك متتأخرش عن الساعة 11. 

يخطف كف يديهاء ويقبله» ثم يتكالبون عليها جميعهم تقبيلًا وزغزغة» 
فتصرخ: بس يا عيال» بس انت وهو يوووء اوعوا کده. 

يتركونهاء ولكن لم يبتعدوا عنهاء فتقول الفتاة: ماما عاوزين نسافر 
تركياء الأجازة خلاص على الأبواب. 

الأم: طيب وأنا مالي» روحوا اطلبوا من أبوكم؛ علشان هو اللي بإيده 
موضوع السفرء أنا على رأي المثل: يا جارية اطبخي.. يا سيدي كلّف. 

البنت: ماما إيه الأمثال البيئة دي؟! هو حضرتك مش قادرة تنسي 
خالص إن راسك وقعت في الدرب الأحمر؟! 

الأم: نعم؟ راسي وقعت فين!! نعم! يعني إيه يا حيلتها! 

يوجه الابن الأكبر المُوقف في اتجاه ضاحك» ويقهقه: ههههههه؛ معلش يا 
ماما تقصد مسقط رأسك» يعني مكان ما اتولدتي» إنتي عارفة إنها يسبب مدرستها 
كلامها العربي بإظ هههههه؛ واستمر في جعل الكلام مزاحًا حتى لا تغضب الأم. 

. ولكنها تقلّبٍ نظرها بينهم بقرفي شديد» وتقول: ومالها الدرب الأحمر 

يا حلوين! منطقتي ومنطقة أبوكم» واللا علشان عايشين في 6 أكتوبر تنسوا 
أصلكم والحارة اللي اتولدتوا فيها. 

البنت بصوت ضعيف: (أويااا» خلاص ماما تحولت» وهايبقى فيها 
تهزيق وبهدلة) فتقول مُصلحة ما أفسدت: مش قصدي يا ماماء بس لازم 
حضرتك تعرفي إن الناس بتضحك علينا لما نتكلم الكلام ده. 

الأم وقد تملك منها الغضب: اخرسي هايضحكوا ليه؟ أصلنا وأهلنا 
و و..» يقاطعها الابن الأوسط ويكمل ما كانت تريد قوله» فيقول: وطول 
عمرنا مستورين وسطهم» وشايلين همنا بدل الوحدة اللي عايشينها هنا! 
ماما حلاص بقى» كك من أفلام الفرح والمولد ده إحنا عارفين إن 
المناطق الشعبية أحسن ناس» أوك» بس إحنا دلوقتي في 6 أكتوبر. 

تصرخ قائلة: 6 أكتوبر واللا العاشر من رمضانء هتتريقوا على أصلكم! 


احترموا نفسكم. 








43 


٠‏ واطوريستان 








الابن الأكبر بصوت مكتوم مخنوق ينهر أخته قائلًا: يخرب بيت 
دماغك» كان لازم تنسحبي من لسانك! أهي السفرية ضاعت وهنقعد شهر 
في مراجعة الجذور والأصلء واللي ميصحش ويصح» كان لازم تنسحبي 
من لسانك» اقفلي بؤك خالص. 

البنت تشعر بتأنيب الضمير» وفي الوقت نفسه الخوف على السفرء فتقول: 
آسفة يا ماما مش قصدي» يعني يا حبيبتي (تك إت إيزى)؛ وبلاش تأفوري يا 
هني» الموضوع بسيط مش مستاهل تقفلي منناء قلت إيه في موضوع تركيا؟ 

الابن الأو سط يلتقط الكلام من أخته في محاولة لإلهاء الأم عمًا 
ضايقها: ماماء سيبك منها خليك معاياء التكلفة كأننا رايحين الساحل؛ 
مراسي أو مارينا صدقيني. 

الابن الاكبر: هاتنبسطي يا ماماء وهتشتري من هناك لبس» هيعجبك قوي. 

الأم تحك رأسها بيديها a‏ للوجوه المحدقة فيهاء وتقول: ماشيء 
أنا موافقة بس بابا ممكن ميرضاش! 

الأولاد: لو انتي أقنعتيه» هير ضى. 

الأم باستفسار: إزاي؟ 

الأولاد: قولي له إن جارنا اللي دايمًا لما يشوفه ينفخ ويقول كلام كتير» 
هو فاكر إننا مش سامعينه بس بنكون سامعینه» وعارفين إنه بيتمنظر على 
باباء وده شيء بيضايق بابا جدًا. 

الأم: بس إنتم عارفين إن بابا مايفرقش معاه المنظرة دي» ولا بيهمه! 

الابن الأكبر: يا ماما مع الراجل ده بابا بيتنرفز جدّاء ولو قلت له إنه 

1 ع 
هايسفر ولاده تركيا.. بابا على طول هايسفرنا! 

الأم مستنكرة: وإحنا مالنا وماله ما يسفّر عياله» مش عاجبني الكلام ده 
بس هاجرب لكن لو مرديش محدش يزعل ويعمل مقموص! 

الأولاد: هايوافق صدقينا يا ماماء إحنا عارفين.. مجربين بابا قبل كده. 

الأم مستسلمة: أجرب. 

يمر أسبوع على ذلك الحوارء وأثناء استعداد الأب للذهاب إلى عمله 
تخبره الزوجة بما اتفقت عليه مع الأولاد. 

فينظر إليها متفحصًا مندهضّاء ويقول: من إمتى بيفرق معاك الكلام ده! 
ومين سافر مين مسافرشء انتي عارفة إن ده مش أسلوبي» وعمومًا هافكر! 

الأم: لامش فارق خالص» هو فارق مع العيال» أنا بقولك على معلومة 
يعني إنت عارف تركيا جميلة وأسعارها حلوة. 

الأب مندهشهًا من تفكير الأولاد» ولكن يطمئن الزوجة قائلا: هافكرء 
وبالليل أرد عليكم متقلقيش. 

يجتمع الأولاد بعد رحيل الأب يتساءلون: إيه يا ماما الأخبار؟ فرّحيئا. 

الأم: بيقولي هايفكر ويرد بالليل» تفتكروا هايوافق؟ والله نفسي أطلع 
اج 

البنت: شور يا ماما أوف كورس» بابا وعارفينه» وبعدين تحجي إيه بس 


يا ماماء هو احنا في موسم الحج! 

الأم: بابا وعارفينه؟ والله إنتم بتدلعواء دا أنا مراته مش عارفاه» إنتم يا 
مفاعيص عارفيته! 

يبتسم الأو لاد قائلين: انتي قمر يا ماماء ومش بتآخدي بالك» إحنا 
مخربشين» ومطأطأين. 


يعود الأب مساءً من الخارج» ويستدعي الزوجة والأبناءء ويقول لهم: 
إن شاء الله هنسافر خلاص الأسبوع الجاي. أنا حجزت لكم. 

يتقافز الأولاد فرحين» يقبّلون بعضهم البعض» وقالوا: مش قلنا لك يا 
ماما! باباده برنس» مش هيرفض أبدًا يسمّرنا تركيا. 

تبتسم الأم» وتقول: حلوة قويء ولو إني كان نفسي في عمرة. 

الأب (ضاحكًا منتشيًا): العمرة المرة الجاية إن شاء الله المرة دي 
هنسافر الصين. 


الأو لاد: هأ||ذاااااأااااا لالخ مم11 !! 


25 22 

12 
اللمية 


فجأة صرخت الأم بصوتٍ عالء وكأنها رأت عفريتًا من الجان: يا 
ولادء يا باباء إنتم فين؟! 

يأتي الأب متمهلًا في خطواته؛ بيده مشط يمشط به بعض الشعيرات 
لمتنائرة على رأسه» ويقول: إيه في إيه؟ بتصرخي ليه؟ ويكمل تمشيط 
شعيراته باهتمام؛ مما يجعلها تصرخ مرة أخرى: إيه يا راجل إنت» ياللي 
بطارية الأحاسيس عندك عاوزة شحن» شايفني متعلقة واللمبة واقعة على 
الأرض ومش عارفة أعمل حاجة» ومنهمك قوي في تسريح ديل الحصان 
صحيح على رأي المثلء لا تشاور الأقرع ولا تاخد منه نصيحة لو كان فيه 
الرجا كان ربك خلقها له صحيحة. 

ينظر إليها بلامبالاة» ثم يبتعد تاركها معلقة» ويقول: طيب بتندهي عليا 
مط د بدو 

يبتسم مكملا غنائه» غير آبو بصراخها!! يغمز لها بطرف عينيه؛ ثم تنظر 
إليه ذاهلة وتنادي على أولادها: يا ولاد يا ولاد تعالوا بسررعة. إيه البيت اللي 
مفيهوش بشر ده!ء نفسي أعرف أنا عايشة إزاي مع العرايس المتحركة دي!. 

يرجع زوجها قائلا: لسانك السبب» ثم يبتعد مرة أخرى. 

تنظر إليه بغيظ وتعاود النداءء ولا أحد منهم يستجيب لنداءاتها 
المتكررة؛ فتندم أنها أثارت سخط زوجهاء وحاولت النزول بهدوء فتغلق 
إحدى قدميها بالحاجز الخشبي للمقعد وتسقط أرضّاء فتثير جلبة كبيرة» 
فيعود سريعًا لمساعدتهاء وهو يضحك منها! 

الزوجة: كويس إنك سيبت المشط وجيت تساعدني» وعندما اعتدلت 
واقفة- تقول له ساخرة: صحيح هو انت ليه على طول ماسك فیه!ء كأنه 
تعويذة عودة الشعر الضال؟!! 

ينظر إليها بسخرية ويقول: انتي كنتي بتعملي إيه عندك؟» ما النجفة 
مليانة لمبات هو انتي غاوية منظرة. وبخصوص شعري والمشط» مش 
عارف متضايقة ليه» هو أنا بقولك بتصبغي شعرك الأبيض كل شهر ليه؟ 

ترد عليه بغضب- قائلة: عاوزة أحط لمبات عادية» جاي لي ضيوف 
بكره» كلها محروقة مفيش غير النيون اللي شغال» ثم تصرخ: أنا شعري 
ابيّص!! مهو ايض من عمايلك إنت وعيالك؛ ثم تغير الموضوع- قائلة: 
وبعدين ارحمنى من اللمبات دي. 

يبتسم بسخرية» ويقول: هو انتي حد يقدر عليکي!» وبخصوص 
اللمبات حاضر بس على فكرة اللمبات الصفرا دي.بتتحرق بسرعة. 

فتقول له: مش مهم أنا جبت لمبات» وهاعلقها بعد شوية» بس انت خد 
مني اللمبات دي. 

يقول لها بصوت يملؤه الود والحنان: لا يا ست الكل» أنا هاركبهم» 
متطلعيش أحسن تتكسري المرة دي. 

تسرها في نفسها مستنكرة هذا الحنان المفاجئ» وتبتسم بخباثة» 
وتقول له: شكرًا على المساعدة» وتذهب إلى المطبخ تعرج قليلاء يتأكد 
الزوج أنها لن تعود أدرجها إلا بعد وقتٍ طويل» فيصعد سريعًا إلى النجفة» 
ويفك لمبتين ويمسك المشطء ويتجه إلى حجرة المعيشة. 

تنهمك الزوجة في أعمال البيت وتحضير الطعام» وما إن انتهت 
وجلست لتستريح فتكتشف أن اللمبات لا تعمل كلها. 

تشتكي لزوجها قائلة: مش عارفة إيه حكاية اللمبات!؛ كل ما أعلقهم 
مفيش ساعات وألاقيهم مش شغالين؟! 

يبتسم زوجها بخبث: بلاش من اللمبات العادية بتستهلك كهربا كتير» 
إحنا نجيب لمبات نيون. : 

تزغر له قائلة: إنت ما استكفتش من تحويل البيت لمحل كشري!ء 
كمان الصالونات؟ لأ طبعًا على جثتي! 

يعود الزوج من الخارج يجدها واقفة على السلم مرة أخرى تقوم 
بتركيب لمبات موفرة» وتقول: أمري لله محل كشري أحسن من محل 
حانوتي ضلمة: يبتسم في خبثٍ وما إن تذهب للمطبخ؛ حتى يتسلّق السلم 
سريعًاء ويقوم بفك بعض اللمبات» هذه المرة تراه زوجته دون أن يلاحظهاء 
فقد حرجت من المطبخ أسرع مما كان متوقعًاء فاكتشفت أنه يقوم بفك 
اللمبات» ولم تكن اللمبات محروقة أبدًا. 

صرخت فيه: اثبت مكانك» انت اللي مخليني ألِف حوالين نفسي بقى 
لي شهور. 

فيبتسم قائلًا: حبيبتي انتي» يا مراتي يا قمر. 

تقترب منه قائلة: طيب اللمبات وعرفت إنك اللي بتفكهاء إيه سر 
المشط وشعرك المفقود! 

يقول ساخرا: في عروسة جديدة! 

تصرخ: !![آالاهء منك لله. 


SSID 

13 
شم التسيم 


تتتظر السيدات في العالم العربى الإجازات بفارغ الصبر» لكن في 
الوقت نفسه يعرفن أنهن لن يحصلن عليها بسهولة» فتتسلح كل منهن 
بالجدال؛ حتى تحصل على الإجازة من فم السبع راغما. 

الزوجة تقوم في أحد الأيام صباحًاء تبتسم لزوجها ابضامة كلواحيث. 
لكنه يعلمها؛ ذلك لأنها لا تبتسم بهذه الطريقة ة إلا إذا کان وراءها فخ تحيكه 
له» وسوف تستدرجه إليه ليسقط فيه. 

الزوجة: صباح الخير يا أبو العيال» عامل إيه؟ يا رب تكون نمت كويس 
يا سيد الناس. 

الزوج فاغرًا فاه: نعم! سيد الناس؟ من أنتم! من إمتى بتهتمي بنومي واللا 
صحياني» عامل إزاي! دا انتي مسيحة لي في كل الدنيا إني بقوم مبوز ومزاجي 
عكر يعني مش محتاجة تسألي! نعم! ها نعم» لأ. وكمان سيد الناس!. هع هع. 

بدلالٍ مصطنع تجيده؛ ولکنه لا يتقبله؛ لعلمه أن وراءه كارئة ستحيق 
به حتمًا لا مناص. 


51 





الزوجة: الله يساميحك» دايمًا تظلمنى كده وتفتري على مراتك 
حبيبتك» الحق عليًا بسأل عليك! دا أنت جوزي حبيبي» وتاج راسي. 

الزوجة: إنت ضميرك مش سالك» أنا جبت سيرة سلطانية؟ 

الزوج بتوجس: بصي إنجزي وقولي مخططة لي إيه؟ علشان بطني 
بتكركب» وعندي مغص من الدخلة دي» نعم ها يلا انجزي. 

الزوجة: شوف يا نور عيني! 

الزوج: يادي المصيبة هي وصلت لنور عينك!! يا عينى عليك يا أبو العيال. 
المفيد» أنا عازماكم على سفر للعين السخنة 4 أيام» بس المصاريف عليك. 


الزوج: أيوه!! 

الزوجة: أيوه إيه؟! عاوزين نغير جو» وآدي شم النسيم أجازته طويلة» 
نسافر علشان العيال ينبسطوا. 

الزوج: أيوه! 


الزوجة: إنتَ علقت على أيوه أيوه. في إيه مالك؟! بقولك هادفع أنا الإيجار 
بتاع الشاليه ال4 يا وانتَ ادفع المصاريف بتاعة الإقامة.. الأكل والفسح. 
الزوج: وهي المصاريف دي مش برضه هتبقى كتير» يعني هو أنتم مش 
هتعيشوا الأيام دي على الميه والهواء. 

الزوجة: حضرتك بتهرج واحنا لو قعدنا اليومين دول في البيت مش 
هتصرف علينا وتأكلنا؟ 

الزوج: ها! 

الزوجة: ها إيه؟ ما ترد عليًا! 

الزوج: بصراحة مقدرش أسافر غير يومين! علشان صعب آخحد أجازة 
4 أيام. 

الزوجة: يا سلام» إنت أصلا عندك أجازات كتيرة! 

الزوج: أعمل إيه يا حبيبتي» معنديش فرصة آخحد أجازات الأيام دي 
علشان ده موسم ضغطة الشغل!.. يلا معلش مفيش نصيب. 

e‏ هو أنا أطول! يومين حلوين. 

يشعر الزوج بخيبة أمل؛ ويقول: إيه ده انتي غريبة قوي» مش كنتي 

بتقولي عاوزه 4 أيام! 

Ss 
من مفيش» ونقسم البلد نصین» بدل ما كنت هادفع حجز 4 أيام» وانت تتكلف‎ 
أيام مصاریف» نسافر يومين وانتَ تتكلفهم كلهم خجز ومصاريف.‎ 4 

عاذ ااا !اللا 


2:08 2252 

14 
التليغو: 


جرس التليفون لا يتوقف عن الرنين» ويعاود المتصل الاتصال دون 
ملل أو كلل. 

والأم في المطبخ تنادي على أولادها والزوج من أجل الرد على 
التليفون» فتقول: حد يشوف التليفون» يا ناس ياللي في البيت أنا في المطبخ 
ردُُوا على التليفون» إيدي فيها بصل ومش هاعرف أرده يا بنات» يا ولادء يا 
بابا.. حد يرد على المخفي ده» إنتم موتوا واللا إيه! 

الأب بمنتهى الهدوء والبرود: في إيه بتزعقي ليه؟ ما يرن هاعملّه إيه؟ 
كأننا مش موجودین» كبري دماغك» هو کل ما يرن نرد! 

الأم: نعم! كأنتا! طيب ما إحنا موجودين وانتٌ قاعد التليفون جنبك 
ليه مبتردش عليه؟! 

الأب ببلادة ولامبالاة: هو أنا السكرتير بتاعكمء آنا مبردش على تليفونات» 
وكمان مبفتحش باب لما بيخبط؛ علشان أخلص القصة ديء واعتبريني نايم. 

الأم بغيظ وغضب: يعني أنا السكرتيرة والخدامة والدادة والمدرسة 
و..» يقاطعها الأب: والسواقة والطباخة» خلاص حفظنا مهامك المقدسة» 
مش هارد على تليفونات» ما هو هيكون اللي بيتصل إما لكي أو لبناتك أو 
للبهوات ولادك الصبيان» وكل شوية واحدة بضوت مسرسع: ممكن أكلم 
فلانة» أو صوت مجحش: ممكن أكلم فلان يا عمو؟ أنا أصلًا محدش 
بيتصل بيّا علشان كده مش هارد على التليفونات. 

الأم: آنا في المطبخ. افرضی حد مهم يعني هيحصل لك إيه لو رديت؟ 
أكيد هتفضل حتة واحدة. (ون بيس).. 

الأب: متتعبيش نفسك ووفري الكلمتين الإنجليزي دول لا ها ارد 
ولا هاافتح باب» ومش هااتحرك من مكاني لو كلمتيني صيني حتى. 

الأم بتهكم: حرام عليك» دا جنب إيدك!ء إيه الافترى بتاع الخلايق ده؟! 
يا راجل زكي عن صحتكء الحركة بركة. بقيت عامل زى العواجيز الروس. 

الأب لا ينظر في اتجاهها ولا يحرك ساكتاء ويقول لها: عاوز أتفرج 
على تحليل الماتش» روحي اغسلي إيديكي» وروس واللا رجلين.. مش 
فارق برضه. ْ 


الأم: كركر إيه الظرف ده بتألش؟ قال يعني فريق وبيكسب! دا إنتم فريق 

موکوس» عمركم ما كسبتواء في حد يفتكر فريقكم كسب آخر مرة من كام قرن. 
الأب: برضو مش هااردء يا بنتي أنا هنا ضيف» مابيجيش ليا أي 
تليفونات» ولا أي حاجة» واللي عايزيني بيتصل على الموبايل. 
جرس التليفون يرررن. الأم تنظر للأب» يقول لها: ردي. واحدة من 
صحابتك واللا أصحاب بناتك» واللا المعلمين صحاب ولادك الصبيان. 
الأم: بناتك وولادك؟ على أساس انت جوز آمهم!ء انت يا راجل 
حصلك إيه! 
الأب: ردي على صحابك» خليني أتفرج على البرنامج. 
الأم: ألووء أيوة أهلا إزيكم» عاملين إيه؟ الموبايل؛ لا والله 


. 





مسمعتهوس. 
الأب: بشماتة شفتي! أهو لكم» ابعدوا عني بدوشتكم بقى. 
الأم: حاضر موجود» أخوك. 


الأب يضحك ضحكة المكبوس كبسة الرز في المحشي. 
الأم: محدش بيكلمني! لكي ولبناتك» أو لولادك الصبيان» الحمد لله كيسة. 
الأب يشير لها بالابتعاد. 

تضحك وتقول له: مزنوق ها؟ أخوك على التليفون» عاوز تبان 


المسيطر والطيب برضه. 

الأب يشير مرة أخرى. 

الأم: الحمد لله رينا نصفني واتكبست» ابقى سلم لي على صحبات 
البنات أو المعلمين أصحاب الصبيان. 


د22 50065 

15 
البنت الكبيرة 


تطلب الأم من الأب إيقاظ الابنة» فتقول: يا باباء إنده على البنت 
الكبيرة على ما أحضر الفطار. 

الأب: طيب حاضر. 

تمر ربع ساعة ولم تأتٍ البنت لأمهاء فتنادي: فين البنت يا باباء 
مصحتهاش ليه؟ 

الأب بهدوء: أنا ندهت عليهاء أعمل إيه أكتر من كده! 

الأم بغيظ: إنت ندهت عليها ومشيت؟ أكيد بتهرج.. دي لازم علشان 
تصحيها تقف لغاية ما تقوم من سريرها؛ لأنها مش هتقوم والباص هيفوتها. 

الأب باندهاش: إنتي قلتي أنده عليهاء مقولتيش صحيها. 

الأم بتهكم: والله؟ يا سلام! هو أنا الصبح عاوزاك تنده عليها علشان 
أتأكد إنها في البيت مش بايته برّه! واللا علشان تصحيها أحسن الباص 
هيفوتها؟ : 

الأب بلامبالاة: إبقي حددي بعد كده إنتٍ عاوزه إيه» أنا مدخلتش في 

دماغك وعرفت قصدك إنتي غريبة قوي! 

الأم ترد بغيظ: أنا اللي غريبة؟ إنت عاوز تجنني؟ طيب فين منطقية 
الأمور يعني لو فكرت شوية في طلبي! 

الأب: بقولك إيه النص ساعة اللي بحتاجها علشان أصحصح وأفوق 
لسه مافاتتش» وانتي صاحية ودماغك كلها منورة وشغالة» هاتي الفطار 
واتصرفي مع بناتك» متوجعيش دماغي الله يسترك! 

الأم بإحباط: هو انت كده دايمًا!! 

يقاطعها الأب: أيوة آنا دايمًا كده» ومش هاتغير وعاوز أفطرء إنجزي 
بقيء حرام عليكي ! 

الأم بإلحاح: والبنت مش هتروح تصحيها على ما أحضر الفطار؟ دا 
لسه الصغيرة اللي كل ما آجي ما أصحيها تهرب مني على الأرض» وتمرر 

الأب: لأ. مش هاساعدك حضري لي الفطار. 

الأم: هو انت مش همك إلا نفسك؟ 

يقاطعها قائلا: وأناني» ومعنديش إحساس باللي حوالياء وبيجرى في 
عروقي مَيّه» حلاص حفظت» الفطار من فضلك. 

الم بغضب: حاجة تقرف» عيشة تجئن» بيت مش متعاون» ناس أنانية. 

وبصوت جهوري: إنتي يا بنت. إنتي وهي.. اصحواء حرام عليكم. 

١ 1‏ میس أنا e.‏ وعيلتي ٠٠‏ واطوريستان 





يجلس الأب وينظر إليها كأنها كائن فضائي هبط على بيتهم» ثم يلوي 
شفتيه مُستغربًا من غضبهاء وينهمك في الإفطار منشغلًا عنها وعما تفعله» 
وما تكسره من أشياء غضبًا وضيقًا منه» ثم ينتهي من احتساء الشاي ويغادرها 
تاركا إياها تصرخ في البنات» ويقول لها: أنانازل. سلام بقى واهدي علشان 
الضغط بتاعك» خليكي أم رايقة. 

تقوله: كفاية إنت درجة انفعالك تحت الصفرء هنبقى إحنا الاتنين» 
عوّض عليًا يا رب. 


25:58 5:22 

16 
الخبيثة 
الزوجة: بقولك إيه يا باباء إنت فاضي بعد بكره؟ 
الزوج: ليه. في إيه؟ 
. الزوجة: فاضي واللا لأ. هو سؤال بسؤال! ليه بتتخابث عليًا؟ 

الزوج: ما هو حسب انتي عاوزه إيه هيكون الردء وبطلي لؤم القصيرين 
والطوال اللي مغطيكي ده] 

الزوجة: أنا لثيمة؟! آويا ظالم» دا أنا عبيطة.. عبيطة. أومال اتجوزتك إزاي! 

الزوج: عبيطة!! اتجوزتيني إزاي» لئيمة وعملتي نفسك غابانة وطيبة» 
وملكيش صوت» وفي الآخر اكتشفت إني متجوز نفين علوبة. 

الزوجة: مين نفين علوبة دي؟ بيتهيألي سمعت الاسم ده في مكان 


HIL 
الزوج: مغنية أوبرا. بس الحق أنا اكتشفت إنك أقوى منهاء بسمع‎ 
صوتك وأنا داخل الشارع.‎ 


الزوجة: ماهو من عيالك هو أنا يعني بجر الشر يعني! دول عيال كيّادين 

وفرّاسين زي أبوهم. 

الزوج: أبوهم ده اللي هو مين! أنا! يا شيخة في حد يستحمل زوجة 
بتصرخ طول الوقت؟» وكمان رأيها في جوزها سلبي. 

الزوجة: أسمع» لا سلبي ولا موجب» آنا أصلا مبحبش الرياضيات» 

الزوج: ماشي! امشي من هنا مش عاوز دوشة وكلام فارغ. روحي 
حضري لي طشت ميه بملح؛ علشان تدعكي رجلي» حلو كده! 

الزوجة: إنت بتهرج. لا بابا ولا باباك ده أسلوبهم؛ إنت متقمص 


الزوج: هو انتي شايفاني بقولك يا صفايح الزبدة السايحة؟ مش فاضي 
بكره خلاص ارتاحتي. 


الزوجة: أهو انت على طول مفتري كده؛ ولا تتقي ربنا فيًا. 

الزوج: أيوه تقمصتي شخصية عبلة الكحلاوىء نفين علوبة متنفعش 
دلوقتي» هو أنايا رب متجوز قناة فضائية!! 

تفكر الزوجة في مخرج من هذا المأزق» لن تستطيع أن تطلب منه بعد كل 
هذا الجدال ما تريده صراحةء فتقول له: الحق عليّا كنت عاملة حاجة حلوة 
ومخلل» وعاوزه أوديهم لحماتي حبيبتي بكره» وبما إنك مش فاضي هاروح 
وحدي ل... يقاطعها الزوج بفرحة: بجد لماما! وهتروحي وحدك؟! 

تقاطعه الزوجة: آه هاروح لوحدي بس لمامتي وأوديلها هي الحاجات» 
لما تفضى بعد كده نبقى نروح لماماتك يا سي السيد هع. 

الزوج: خبيثة. 

الزوجة: دي أقل حاجة عندنا. 


25622 

17 
ابنة صديقتي العراقية 


الأم: صباح الخير يا حبيبتي» هتروحي الجامعة إمتى؟ 

الابنة: صباح الخير يا أمي يا حبيبتي» مش عارفة حسب يعني! 

الأم: يعني إيه حسب !ء مش فاهمة؟ 

الابنة: يعني لو لبست ونزلت دلوقتي يبقى في خلال نص ساعةء لو 
شربت نسكافية هيبقى ساعة إلا ربع» لو فطرت وشربت النسكافية هيبقى 
تقريبًا بعد ساعة وربع؟ لأني غاليًا هادخل كمان التواليت. 

الأم: يا بنتي هو انتي لازم تشرحي لي بالتفاصيل» حددي على طول! 

البنت: مش عارفة يا ماماء أول ما أجهز هاقولك يا حبيبتي. 

الأم: طيب هترجعي من الجامعة الساعة كام؟ 

البنت: حسب» لو حضرت المحاضرات بس يبقى هخلص الساعة 12» 
وده معناه إني أركب الباص وأرجع البيت 12 إلا ربع لو وقفت أكلم 
صاحبتي هتأخر كمان نص ساعةء لو قعدنا في الكافيه بتاع الكلية يبقى 
هتأخر نص ساعة إضافية» دا غير لو إني مش هاركب الباص وجيت على 

رجلي أتمشى زودي كمان ساعة إلا ربع! 
الأم: تشد شعرهاء وتقول لها يابنتي يا حبيبتي» ليه كل الاحتمالات 


قولي لي الأرجح وخلاص. . 
الابئة: الأرجح هو إني هاقعد افع أي الأوقات أفضل في الرجوع 
علشان دوشة الشوارع والزحمة. 


الأم: خلاص ماشيء يعني تقريبًا هتيجي الساعة واحدة ونص. 
الابنة: مقدرش أجزم لك بالتحديد! 

الأم: أنا هاجزم لك إني هايجيلي جلطة من الروقان ده. 

الابنة تنظر لأمها باستغراب» وتقول: سلامتك يا أمي بعد الشر. 


SDSS 

18 
الشيف ماما 


الأب: إيه يا ماما مفيش بسكويت ولا كيكة ولا أي حاجة من إيديكي 
الحلوة دي» بقى لك فترة ناسية حبايبك! 

الأم: حبايبك؟ إيه المحلسة دي مش بعادة يعني» أها أنا فهمت؛ إنت 
دفعت كتير في البسكويت والمنين والبقسماط» صح؟' 

الأب: ظالمة ومفترية» أبدًا بس أصل البسكويت بتاعك أحلى وأنضف. 

الأم: بس أصل! نسيت تقول وأرخص» إنجز يا أبو العيال يا غالي مش 
عادتك المحلسة»ء تعالى دوغري زي عادتك. 

الأب: اعملي نفسك مش واخدة بالك» إيه قطر ماشية على قضبان» 
شوية دوران وملفات بلاش تكوني مباشرة كده. 

الأم: حاضر هاعمل لكم بسكويت وكيكة» حلو؟ 

الأب: حلو قوي قوي» نعمة! 

وبعد يوم ونص... 

الأم: يا بنات هو البسكويت خلص؟ طيب فين الكيكة؟! 

الأب: تسلم إيدك طبعًا من حلاوته خلصء وكان خفيف وهاششء يلا 
بقى اعملى لنا... شْ 

الأم: أنا لسه إيدي مارتاحتش من عمايل الأولاني. 

الأب: بالهنا والشفا على قلبنا مش كدم؟ ٠‏ 

البنات: تسلمي يا ماماء يا أحلى أم. 

الأم بخنقة وضيق: تسلموا. 

الأب: يا ماما (ينادي كأنه شاف عفريت). 

الأم: خير في إيه يا أبو العيال!ء مفزوع ليه كدم؟! 2 ؛ 

الأب: البسكويت مش عايز يدوب» وأنا بفته في اللبن. 

الأم: مش هيدوب وأنت بتفته في اللبن» أصله ناشف شوية. 

الأب: دا صعب. 

الأم: بضحكه خبيثة» مش صعب هو بس هيقعد أسبوع مش هيخلص 
تاني يوم» قال حلو وهاشش قال! ملكمش غير الخشب يا مفتريين. 


208250 

19 
دكتور العيون 


يوميات أم عادية جدًا 

الأب: لو سمحتي يا ماما عاوز أروح لدكتور العيون» أوصفي لي 
علشان المكان ده صعب. 

الأم: هتنزل من على الكوبرى اللي في شارع الفلاني» وتلف مع أول 
يوترن» تالت عمارة. ش 

الأب: إيه ده! لأ مش عارف. المكان ده مش متعود أروحه»ء ياريت 
تيجي معايا. 

الأم: آسفة مش هاقدر عندي شغل» والبنت الكبيرة معاك تونسك. 

الأب: خليكي جدعة. 

الأم: خليك انت جدع» والوصفة أهي مرسوفة» رسمتها وكتبت لك 
أسماء الشوارع والمداخل لو مشيت على الرسمة هتوصل. 

البنت: يا بابادي سهله قوي» رحتها مع ماما كتير. 

الأب: طيب راجعي معايا.. أنا مبعرفش مصر الجديدة دي خالص. 

الأم (في سرها): ولا مدينة نصر ولا أي مكانء حظي كده إتجوزت 
قروي من المهندسين. 

الأب: بتقولي حاجة؟ . 

ا ري ا 0 
راجع ورايا بقى 

الأب: 0 . أيوه» خلاص فهمت. 

الأم: طالما قلت كده أنابقى اللي فهمت اللي هميحصل؛ نام بقى وآخد راحتي. 

مرت أربع ساعات وعاد الأب وابتتهء الابئة تبكي» والأب غاضب 
غضبًا شديدًا. 

الأم: مالكم فيكم إيه؟! هو الدكتور عنده زحمة للدرجة دي | إتأخرتم قوي؟ 

البنت: إحنا مرحناش للدكتور» وتديدب في الأرض غاضبة! 

الأم مندهشة: ليه الشوارع زحمة!؟ مع إنكم نازلين في وقت كويس» 
والدنيا كانت رايقة!. 

البنت غاضبة: الشوارع رايقة جدّاء والسكة فاضية لدرجة إن بابا قرر 

0 

الأم: ما تخلصي يا بنت حصل إيه؟ العربية اتسرقت» العربية عطلت!! 

فيكم إيه؟ أبوك مبیردش» وشكله على آخره. 
البنت: أبدًا إحنا اتأخرنا؛ علشان بابا ودانا أول طريق العين السخنة. 
الأم تضحك حتى تدمع عيناهاء وتقول: ما آنا قلت.. طالما أبوكي قالي 
فهمت» دي وراها مشوار لغاية المصيف» تعيشي وتاخدي غيرها. 
البنت: توبة يا ماماء توبة. 


20م 5:56 

20 
الحنفية 
الزوجة: لو سمحت يا بابا عاوزاك تصلح لي حنفية الحمام الصغير 
علشان بتنقط ولازم نقفل المحبس العمومي وأنا بتعطل. 
٠‏ الأب: مش فاضي» اصبري عليًا شويةء بلاش استعجالء اقفلي 
المحبس مش هتطير الدنيا. ظ 
الزوجة: ماشي» بس من فضلك متنساش. الموضوع مهم ومش هيآخد 
منك وقت» إنت بتعرف تصلحها. 
الأب: حاااااااضر خلاص» بلاش زن. 
الزوجة تتصل بحماتها للاطمئنان عليها: ألوء إزي حضرتك يا طنط؟ 
عاملة إيه؟ وأخبار صحتك؟ وحشتينا. ش 
والدة الزوج: الحمد لله إنتم أخباركم إيه؟ والله لسه سأله من شوية 
صغيرين جوزك عليكم» وطمني إنكم بخير. 
الزوجة باستغراب: هو اتصل بحضرتك؟ 

والدة الزوج: لا يا بنتي» كان عندي ولسة نازل من شوية. 

الزوجة- حواجب ترتفع»› وعيون تضييق: هو أبو الولاد كان عند 

وبعدين يصحيكي من بدري لیه!» ما کان يصبر ونروح معاه بالليل. 

والدة الزوج: لا يا حبيبتي كان بيصلح لي الشباك أصله مكنش بيقفل 
كويس» وعدى عليًا قبل ما يروح الشغل ووقف على إيد النجار اللي جابه 
معاه» والحمد لله الشباك قفل. ش 

الزوجة تشعر أن هناك دخانًا يخرج من أذنيهاء وعيونها صارت حمراء: 
طيب الحمد لله يا طنط إنه عمل لك الشباك» وصيه علينا بقى يا حبيبتي 
علشان مش راضي يصلح حنفية الحمام» الميّه مبهدلة البيت. 

والدة الزوج: يا بنتى اصبري عليه هو هيقطع نفسه! أكيد مش فاضي» 
بلاش تبقى طلباتك كتيرة» الرجالة بتزهق. 

الزوجة (في سرها): حماتي حياتي وصاحبة أجمل هدية» جوزي اللي 
مبيتأخرش عليًا فى طلب عا||||ا||اااااء أصبر أكتر من كده؟! يا رب رحمتك. 

ثم بصوت مسموع ونبرة كلها حنان وتمثيل: حاضر يا طنط» أصبر يا 
حبيبتى» أسيبك بقى علشان أحضر الغداء سلام يا محببيتئ: 

الزوجة تكاد أن تنفجر: أنا اللي هاتقطع من اللي مش بيستحمل لنا 
طلب» وي حد جري يقضي له طلباته» هآجي عند مامته وافتح بقي أبقى 
ست وحشة: هااكتم في قلبى واصّرّء معندوش وقت يصلح الحنفية بنفسه.. 
وجاب نجار وراح التجمع وإحنا في 6 أكتوبر: 





حسبي الله ونعم الوكيل. الإفترى ده آخرته وحشة و ششششششة. 
PDO‏ 

21 
الحمام 


اختفاء مريب للأم يحدث جلبة في البيت» يا ماماء يا ماماء يا ماما. 
الولد الكبير لأخيه: هي ماما فين؟ بنادي عليها مش بترد؟ يا ماماء يا ماما. 
الأم: إحمء إحم. | 
الولد الكبير: ماما لو سمحتي فين شاحن الفون مش لاقيه» حضرتك 
حطتيه فين؟ ش 

الزم: إحمممممممممممم. 

الابن الصغير: يا ماما فين الشراب؟ عاوز أنزل» مش معقول أنزل 
بالجزمة من غير شراب. 

الأم: إخممممممممممممممم. 

الأب ينادي: يا ماما إنتي فين؟ عاوز أشرب قهوةء ثم يكلم ابنه الكبير: 


ماما فين!؟ 
الولد الكبير: مش لاقي الشاحن بتاعي والفون هيفصل شحن!! 
ودُوخت عليه. 

الأب: طيب ما تسأل ماماء أكيد هي اللي شالته. 

الولد الكبير: بسألها بتقولى إحمممممم» ومش عايزة ترد عليًا. 

الولد الصغير: وأنا عاوز الشراب ومش لاقيه» وهتأخر وبرضه مش 
بتقولي غير إحمممممممممممم. 

الأب: سألت ماما؟» أكيد عارفة مكانه. 

الولد الصغير: بقولك يا بابا سألتهاء وقالت لى [إحمممم» إنت معايا؟: 

الأب: إيه حكاية إحمممممم دي معاها!! أنا عاوز أشرب قهوة 


ضروري. 
تخر ج الأم من الحمام تصرخ في الجميع : ||||1 | ||||| ||| ااايه يا 
ظالمة يا مفتريين؟ 


هو إيه معرفش ألبي نداء الطبيعة؟ أو أتوضى؟ الدنيا إتهدت الشوية 
دول» إيه تايهين في الشارع عاوزين دليل!! وأنت كمان عاوزني أعنلك 
قهوة؟ أعملك قهوة على الريحة ها إيه؟ هبلتوني!! خنقتوني مش عارفة 
أبقى زي كل الناس! أدخل الحمام إمتى؟ ها إمتى؟ وقت ما يعجبكم! ولا 
وقت ما الطبيعة تناديني؟ 


الأب: معرفش إنك في الحمام» وبعدين هيخس عليك إيه تردي؟ 

الأم: أرد في الحمام؟ ماشى لو رديت عليكم هیبقی بعمل حوار 
وأتناقش وده حمام» حما|||||اا||اااالام يا ناس محدش يتكلم فيه. 

الأب: خلاص متزعلیش»› اعملي لي قهوة» عندي صداع. 

الأم تنظر إليهم بغل وتستدير لتعود إلى الحمام» وقبل أن تغلق الباب 
تقول لهم: اتفضلوا نكمل الحديث جوّه؛ لو تحبوا!! حاجة تحرق الدم. يا 
ربء هو أنا طبيعية واللا هُمّا اللي مجانين؟ 


0 

22 
موعد الدرس 


الأم: ألوء أيوه يا مسترء إن شاء الله ميعادنا يوم الاتنين. 

المستر: إحنا ميعادنا الثلاثاء» ليه حضرتك بتقولى الاتنين! أنا هآجي 
الثلاثاء حسب الميعاد. 

الأم: حضرتك غيرت الميعاد مع مين؟ 

المستر: حضرتك يا مدام؛ هو ده الميعاد محدش غير حاجة يا فندم. 

تغلق الهاتف غاضبة وثائرة» وتقول: إيه التهريج ده! مفيش أدنى تحمل 
للمسئولية» بيلعبوا في المواعيد منتهى الاستهتار وكمان محدش يقولي! 

البنت: صباح الخير يا ماماء يا أحلى ماماء مال الجميل مكشر ليه؟! 

الأم: صباح النورء إنتي ليه أجلتي الميعاد بتاع مستر الساينس!! وخلتيه 
بدل يوم الاتنين يوم التلات. 

البنت في حالة ذهول- ترد: جبتي الكلام ده منين يا ماما؟ء والله يا 
حبيبتي ما كلمته ولا غيّرت الميعاد! 

الأم بتهكم: أكيد أبوك اللي غير الميعاد مع المسترء ما هو دايمًا يلخبط 

مواعيدي» ولا يرجع لي أبدّاء كأني عدوته. 

يأتي الأب على صوت النقاش» ويقول: لا حول ولا قوة إلا بالله 
مالك ومالي على الصبح؟ 

الأم ساخطة: مالي ومالك؟ إنت عاوز تجنني؟ ليه لما غيرت الميعاد 
ا ا ا 


الاب ن ينول الام د کت اتو ارت 
مواعيد» ولا اتصلت بيه خالص! 


البنت: والله ولا أنايا ماما ومحدش غير مواعيد! 

تنقل الأم نظرها بين الأب والابنةء وفجأة تتذكر شينًا فتضحك ببلاهة 
شديدة» ثم تقول لهم: تصوروا إني كنت بحلم إن المستر غير الميعاد» وإن 
محدش فيكم قالي! 

الأب والابنة أصبحوا في وصلة من السخرية وتبادل الاتهامات على 
طريقة الأم» وينفجرا في الضحك» فتنظر لهما بخجلء وتقول: منها لله 
الدراسة جابتني ورا. 


2622 

23 
الشغالة 


الأم لديها خادمة وكانت فرحة لوجودهاء وتحاول إيجاد عمل لها 
لدى صديقاتهاء فتتصل بإحدى صديقاتها وهي سعيدة: ألو.. أيوه يا 
حبيبتي» مش هتصدقي الخبرء عندي شغالةء آه والله» عندك حق تصرخي 
من الفرحة» واسمعي كمان اللي هيفرحك أكترء الشغالة محتاجة تروح 
عند حد كمان علشان عندها أيام فاضية» وقلت أسألك الأول قبل ما 
أسأل فوفة؛ لأن فوفة عندها دايمًا شغالات ربنا يديمهم عليها. آه يا 
حبيبتي. آمين» آمين. 

البنت تسمع حوار أمها فيصيبها الجنون» وفي محاولة للفت انتباه أمها: 
بسس بسسسس ماما بلاش» بلاش يا حبيبتي» بلاش يا ماما. 

أي» أي. إلجقيني يا ماماء وقعت!! 

الأم تشاور للبنت أن تبتعد وتنظر لها بتوعد, ثم تكمل حديثها: أيوه هي 
بتاخد من (...) جنية وحسب شقتك وحجمهاء أيوه» أيوه فاهمة» إنتي حرة 
معاهاء آنا مش هاقول لها هتديها كام ولا هتمشي من عندك إمتى. 


79 


4ك سس أنا. . وعيلتي . . واطوريستان 








تقف الابنة وتدق قدميها في الأرض في محاولة لإثناء أمها عن 
المتابعة» والأم مستمرة: أيوه يا سوسكاء شاطرة وأمينة ونضيفة وبتسمع 
الكلام» أهم شيء مش رغاية وملهاش طلبات. 

البنت: يا ماما بلاش والله بلاش» الله يخليك. متقوليش على الشغالة 
يا ماما حرأ|اا||ااام. 

تضع الأم يدها على السماعة وتقول بصوتٍ متوعدٍ: امشي يا بنت» 
امشي يا رخمة من هناء والله لما أخلص التليفون هاوريكي؛ غوري. 

البنت في محاولة جديدة: بلاش يا لولو بلاش هتندميء هتندم يا 
دميل» إنت يا جومرء وتقفز على الأريكة مثل القرد الصغير» هتندمي يا 
سمعا|١||١ 1١11١١11!‏ االاد. 

الأم تستأذن من صاحبتها: ثواني خليكي على التليفون أصل في دبانة 
بتزن جنب ودنيء آه ثواني هاموتها وأرجع لك. 

البنت تشعر بالخطرء وأن السلاح الطائر في الطريق فتتراجع» وتقول: 
إيه إيه يا حبيبتي» فيه إيه؟ دي نصيحة من بنت لأمها حبيبتهاء عادي خالص. 

الأم بزهق ونفاد صبر: مسمعش صوتك» خليني أكلم الست انكتمي» 
إنتي إيه؟! هربانة من عنبر الخطرين؟! حصل حاجة لنفوخك؟ في إيه!! 
هاضر بك والله. 

الينت: ماشي بکزه تندم يا دميل» ومتشتكيش وتقول ياريتني.. ياريت. 
هيهيهيه! 

الأم بحنق وضيق من إصرار ابنتها على المشاغبة: إخفي يلا من هنا. 

وتكمل المكالمة: أيوه خلاص» هابعتها لك يا حبيبتي» اتفقنا؟! آه إثتي 
يومين وأنا يومين» سلام. 

تنظر الأم لابنتهاء وتقول: إنتي يا بنت اتجننتي؟ رجعتي لسن الحضانة؟؛ 
عمالة ترغي وأنا بتكلم ومُصرة تشتتيني» على فكرة لو كررتيها هتشوفي إيه 
اللي هيحصل» كسر رقبتك على صدرك. 

البنت: أي أي أي» يا جامد إنتي خوفتيني يا مامتي» هاتي حضن» 
وافتكري حوارنا ده. 

الأم لا تعيرها انتباة» وتتصل بصديقة أخرى. 

البنت تصرخ: ماما بتعملي إيه بتتصلي بمين تاني» يا مجلس الأمنء 
الحقني. يا ناس» يا عالم» ياهوووو. 

الأم: بتصل بطنطك فوفة علشان طنطك سوسكا ممكن متردش علي 
والشغالة تزعل» وإنتي عارفة طنطك سوسكا مواعيدها وطريقتها صعبة مع 
الشغالات. 

البنت بذهول: يعني حضرتك عارفة طريقتها! طيب ليه بتودي الشغالة 
الحيلة عند أصحابك. مفيش شغالة بتقعد عندنا علشان حضرتك لما تديها 
لأصحابك بتتعب» ومش هتيجي لك تاني» وإنتي عارفة أصحابك!! 

الأم: بس اسكتي» اللي يقدر يعمل خير يعمله» بطلي رخامة ما إنتي 
بتحتاسي» وإحنا معندناش شغالة. 

البنت: بكره تندم يا جميل» ومش هتندم ويس!ء كمان هتقولي إني 
عندي حق» وتصالحينى على القسوة دي يا قاسي. ٠‏ 

الأم: امشي بلا رخامةء بنت رزلة صحيحء أنا مكنتش عارفة إنك بايخة 
كذه. 

البنت تضحك وتقول: كده وكده يا جميل من ورا قلبك» آنا اللي 
أستاهل كل اللي يجرالي؛ وتغمز بعينيها لأمها المشغولة بالكلام مع 


صديقتها الأخرى. 
يوم.. أتنين.. أسبوع 


الشغالة تتغيب وتتصل وتعتذر؛ لأن المشوار الذي كان سهلًا أصبح 
مشوارًا بعيداء والراتب الذي كان كثيرًا صار لا يكفي حتى لنصف يوم كل 
محاولات الأم لاسترجاعها فشلت. 

الأم تغلق الخط. مُحبطة ومكسورة الخاطر» وتقول: شغالين نماردة!» 

البنت تكاد أن تسقط ضاحكة» وتحاول أن تداري عن أمها الشماتة؛ 
فهذه ليست المرة الأولى: مش قلت لك يا ماماء بكره تندم يا دميل؛ أهي 
الحلوة هربت عند فوفة وسوسكاء وابقي خلي قلبك الطيب يغسل هو 
المواعين؛ هيهيهيهيه. 

الأم: امشي من هنا قليلة الأدب» إيه.. شمتانة في مامتك» طيب عقابًا 
ليكي إنتي اللي هاتغسلي المواعين. 

البنت: عونيا عونيا يا دميل» بس لما الميّه تيجي» هههههههه. 

24 
الحقيية السوداء 


يحدث اختفاء مريب للملابس وبعض الأشياء الخاصة بالأسرة 
رغم عدم وجود غرباء» ظل هذا السر يؤرقهم» إلى.أن اكتشفوا حقيقة هذا 
الاختفاء» فقرر بعض أفراد الأسزة كشف ستر هذا اللغز عن طريق المواجهة. 

وعلى حين غفلة دخلوأعلى أمهم؛ راجين منها الوصول لحل؛ وعندما رأنهم 
الأم نظرت لهم بتوجس؛ وقبل أن تسألهم» باغتونها قائلين: يا ماماء من فضلك 
محتاجين منك الصراحة؛ مينفعش كد كلمينا.. إحنا تعبنا من اللي بيحصل ده! 

الأم بسخرية تقول: في إيه؟ بتصرخوا زي مشجعين الكورة ومشجعين 
المصارعة ليه؟! 

الابن الكبير: ماماء حضرتك قديمة قوي يا ست الكل! اسمها الألتراس. 

الأم بتهكم تقول: حضرتك. .وقديمة!. دونت میکس يا حلوين» 
وبعدين اتلهواء بلا ألتراس بلا ألتراجل!ء عايزين إيه ملمومين على بعض 
منك» له» ليهاء في إيه؟ 

الابن الاصغر: ماما ألش بايخ بايخ» يعني خليك في المشجعين أحسن» 
اتخنقنا من الألش ده بجد» 

فين ماما بنت النكتة اللي كانت بتخلينا نقع من الضحك زمان. 

الأم: E E‏ 
مش عاوزه بس أوريكم وأفحمكم! 

الابن: مش عاوزه أعرف عن الألش حاجة» بلاش تبعتينا بعيد كده» 
عاوز أعرف قميصي الكاروه الكحلي فين هو والتيشيرت البولو الروز؟ 

الأم بسخرية ترد قائلة: مش مكسوف على دمك! روز إيه» هو إنت يا 
واد اتقلبت وبقيت بنت» قال روز! 

الابن الأكبر: آمنت بالله يا ماماء إنتي أستاذة في المراوغة» وبصرف النظر 
عن جو التوهان اللي بتعمليه معاناء فين الكوتشي ي بتاعي» وفين جراب الآيفون. 

الأم بخباثة: إيه آنا براوغ؟ حرام عليكم دا أنا خط مستقيم؛ وبعدين 
في یه» فجأة كده حاجتكم وحشتكم؟ دوروا کویس» كل حاجة بتلبسوها 
موجودة في مكانها. 

الأولاد: ماماء الحاجات اللى اختفت ومش عارفين نلبسهاء الحاجات 
خرجوا واللا لسه في الشنطة الزرقا؟ 

الأم تتصنع المسكنة وتقول: يادي الشنطة الزرقا اللي هتموتكم إنتم 
وأبوكم» يا مراري» دي هتشهد لكم يوم القيامة» يا عيني عليّاء أيوه الحاجات 
لسه في الشنطة الزرقا. 

الولدالأكبر : طيب يا ست الحبايب هاتي لنا الحاجات اللي اتسرسبت لوحدها 
وهربت من دواليبنا وراحت نطت هناك واستقرت» بصراحة إحنا عاوزينها. 

الأم بحزم: لأء أنا مش هاجيب حاجة» وخلاص طلعوا لله حرام عليكم. 

الأو لاد: إحنا مطلعناش حاجةء الحاجات اختفت» يا ا عاوزين 
حاجاتنا من فضلك. | 

الأم بقلق تقول: طيب إتلهوا بقى» ووطوا صوتكم شوية أحسن أبوكم 
هيسمعكم؛ وينضم لفرقة المظاليم! 

الأب: أيوه أيوه أنا سمغت» وجاي أنضم لفرقة المضحوك عليهم 
مش مظاليم. ' ۰ ئ! ١‏ 
الأم: سمعت؟ ما أنت طول الوقت بتشتكي من تقل سمعك؛ وكل ما أطلب 
حاجة» تقول مسمعتکیش» اشمعنى دلوقني بقيت أبو ودان وجاي تنضم للفريق؟ 

الأب: بلا أبو ودان بلا أبو قردان» إطلعي بالبلوفر الأزرق والبيجامة 
الخضراء وعلى فكرة مينفعش تطلّمي حاجة لله من غير موافقتنا! . 

ش الأم بحركة تمثيلية تجلس واضعة يدها على خدها وتقول: عوض عليًا 
يا رب» آنا إيه اللي جابني للبيت ده» مالكم بخلا كلكم كده ليه الحاجات 
خرجت لله» مفيش حاجة خلاص» إعملوا نفسكم مش لاقينهم. 

الأب: لأ. اعملي إنتي نفسك مأخدتيهمش من وراناء ورجعيهم لناء 
ونبدأ صفحة جديدة. 

الأم: أنا أخدتهم علشان محدش منكم بيلبسهم» وقلت الناس التانية أولى؛ 
وخلاص الكتاب اتقطع ومعدش في صفحات جديدةء وبعدين أصلًا أنت تخنت 
على البلوفر والبيجامة» سيبهم وأوعدك مش هآخد خاجة تانية من وراكم! 

الأب: بصي إنك تاخدي الهدوم وتخبيها كام شهرء وإحنا طبعًا ننساها 
ويعدين تخرجيهاء مينفعش. ومش إحنا اللي يتعمل معانا كده. 

الأم: لو إنتم بتلبسوها مكنتوش نسيتوهاء بلاش بخل. 

الأب: هاتي هدومنا وحاجاتنا يلا بقى! 

الأم: وانت بتجمع ليه؟» ولادي حبايبى هيخرجوا الحاجات دي 
علشان قديمة» والبركة فيك تجيب لهم هدوم جديدة. 

الأولاد: ماشي موافقين على الصفحة الجديدة يا باباء هاتي الهدوم 
بقى» ربنا يخليكي يا ماماء وطبعًا البركة في بابا يجيب لنا هدوم جديدة. 


oi و6‎ 

ا : البركة دا بنك استثماري سمعتي عنه؟ وسيبك من الكلام 
ده» واطلعي بالهدوم. 

الأم بغضب مفتعلٍ ومحاولة للتشويش على إعادة الأشياء» تقول 
أبوكم بيألش محدش فتح بُقه؛ إية يا ربي خفة الدم دي» ألامسمعش حاجة! 

الأولاد يضحكون قائلين: عادي يا ماماء ماهو دايمًا الضحايا بيتعاطفوا 
مع بعض. 

الأم متهكمة تقول: أيوه. وانتم يا ضحايا عاوزين إيه مني دلوقت؟ 

الأب مُهِدَنًا الأجواء- يقول: مش عاوزين حاجة ربنا يسامحك» ويغمز 
لابنه الصغير فيذهب مسرعًا ويحضر الحقبية الزرقاء. 

ويسرع بإلقاء ما بداخلها على الأرد يكة» فيصرخ الأب والأولاد وكأنهم 
وجدوا كنرٌ علي بابا الحرامي» ويصيحون قائلين: 

هدومناء إيه ده الحزام الضايع» شرابي اللي اختفى؛ أوبا إيه ده قميصي 


الأصفر. 

الأم تتابع الموقف مُتحسرة وحزيئة» وتقول لهم: منكم لله» ضيعتوا 
غلة سنة كاملة. 

الأب: المال الحلال مبيضيعش!ء هو مش اللي يعوزه البيت حلال 
عليه ولا إيه! 

الأم قائلة في محاولة أخيرة: طيب نقسم البلد نصين. 
الأب: لانصين ولا تلتين» يلايا ولاد خدوا حاجاتكم! ويبتسم منتصراء 
وتاني مرة.. مينفعش تطلّعي حاجة من ورانا. 
تنظر إليهم بسخرية وتقول في نفسها: الحمد لله ميعروفوش عن 
الشنطة السودا حاجة» دي كانت هتبقى الضربة القاضية» ثم تقول لزوجها: 
طيب يعني إنت مسامحني في اللي فات. 
يرد الأب: آه مسامحك. 
تبتسم بسعادة» فالشنطة السوداء مازالت في أمان» وتقول: هع يلا 


خليهم يتسلوا. 


22 620 

25 


التباع 

في إحدى الأمسيات وبعد أذان المغرب؛ جلسن كل من الأب والأم 
يشاهدان مباراة لكرة القدم» فجأة الأم تصرخ» وتضع كوب الشاي من يدها 
على الطاولة بشكل درامي. 

الأم: يادي المصيبة يادي الخيبةء هاعمل إيه دلوقتي؟ آه يانايا حيرتي! 

الأب: يادي الفزع يادي الرعب» بتصرخي ليه مفيش جون دخل! 

الأم: هو انت فاكر إني بتفرج على الكورة! أنا قاعدة بس علشان 
مسمعليش كلمتين» وانتي سايباني وقاعدة على النت» أو بتكلمي أصحابك» 
أو قاعدة مع عيالك. 

الأب: إنجزيء واللا أقولك إستني» يااا يا غبي شوط برجلك التانية» 
مال بس شاطر تاخد ملايين!» الله یخرب بيت الاحتراف. خرب دماغكم. 

الأم: والله ما هتفلحواء نادي خايب طول عمره» خليني في مصيبتيء أنا 
نسيت أجيب الحاجات اللي بتتصلح عند الرّفةء والولاد محتاجينهم بكره. 

الأب: مش لازم النهارده عادي»› بكره روحي جيبيهم» عاوزأشوف الماتش. 

ويصرخ قاثلا: إتحرك»؛ إتحرك يا باردء إدي لصاحبك يا أناني» الله 
يسامحك ضيعت الجون بأنانيتك! 

الأم تصرخ: هو أنت بتكلمه ليه؟! هو سامعك؟!ء إنت عاوز تهبلني!» 
كلمني أنا. أنا اللي ب اتكلم» أنا اللي بكلمك! 

يشيح بيده ولا ينظر في اتجاههاء ويتابع الماتش باهتمام شديد! 

الأم: يا راجل انت» هو أنا متجوزة كائن خزعبلي» لا يتكلم ولا يسمع؛ 
ويتحرك في البيت بس لما يعوز حاجةء أنا بكلمك رد علي بدل ما ادعي عليك. 

الأب: إيه خزعبلك دي؟ إنتي اتجننتي! كل شوية تقولي هادعي عليك! 
طيب إياكي تدعي عليٌ» والله العظيم هتبقى بزعلة كبيرة. 

الأم تضحك: يا خواف خايف مني» طيب خلاص رد علي وبلاش 
تعمل نفسك صيني» وبلاش ألش رخم! قال خزعبلك قال. ممكن بعد 

الأب: روحى إنتي» أنا بتفرج على الماتش مش فاضي. 

الأم: ماهو أنا بقولك بعد الماتش مش دلوقتي» قلت إيه؟ 

الأم: ليه؟ هو أنا بقولك تعالى معايا في مشاوير البيت؟ 
بس إستني» الغبي ضيّع بنالتني. 
الأم: لا الغبية اللي ضيعت عمرها في العيشة معاك ومع عيالك. 
يقاطعها قائلا: آنا أصلاه مکانلیش أتجوز واحد زيك سلبي وكسلان» 
واحد مش عاوز يعمل حاجة. ها.. نسيت حاجة واللا قلت كل آراءك فيّا. 
الأم بغضب: مش مكسوف من نفسك؟! بتتريق عليٌ!. 
الأب: لامش مكسوف وفرحان بروحي» وفخور بنفسي» وندامان بس 
على حاجة واحدة. ٠‏ ۰ 
الأم: ندمان على إيه؟ ها أنا اللي ندمانة. أنا اللي عيشتى إتمررت. أنا.. . 
يقاطعها: جووووووووووووووووون أيوة كده يا شيخ كنت هتهبلني» 
الحمد لله أيوه كنت بتقولي إيه!! إستني إستني هاجيب التليفون» وراجع 
تكملي خناق» ألوو سفت الجون؟ أيوه» وشفت دخله إزاي؟ بصراحة كنت 
هاتجنن لو مدخلوش جون دا آخر دقيقتين» الفريق التاني مش هيلحق يعمل 
حا||ااااجة كده هنآخد الكاس. 


الأب: | 





الأم: جووووووووووووووووووون. 


الأب: دخلوا جون تاني ملحقوش. 

الأم: لا دخل فيكم جون» وهتلعبوا ضربات جزاء. 

الأب: إنتي بجد فرحانة؟ مش هانزل أجيب لك حاجة. 

الأم: مش عاوزة حاجةء أنزل أناء ماهو يا تنزل بالتّباع يا ينزل التباع 
وحده؟ خلاص مش عاوزه منك حاجة» بس أهم شيء إن فريقك ند 
عليك كالعادة. 


وجون.. وجون.. وجون. 


م25:06 

26 
ملابس العيد 


الأم (بلامبالاة وتحسبًا للنقاشات المملة المعتاد) تقول بهدوء: العيد على 
الأبراب» والبنات عاوزين يشتروا هدوم علشان العيدء وانت عارف صداعهم. 
٠‏ الأب: ليه!! وهدوم عيد الفطر راحت فين؟ 

الأم: عندك البنات إقنعهم؛ أنا ببلغك رغبتهم! عن نفسي لا عاوزه 
هدوم عيد» ولا عاوزه أنزل أشتري معاهم حاجة علشان رزالتهم. 

الأب: يا بنات إحنا مش هنشتري هدوم في عيد الأضحى» علشان 
جاي في الصيف» وانتم عندكم هدوم عيد الفطر» وهي هدوم صيفي. 

البنات: يا سلام يا بابا!! إنت عاؤزنا تلبس هدوم قديمة؟ 

الأب: قديمة ليه بقى؟ دي لها شهرين بس إزاي هتبقى قديمة؟ 

البنات: يعنى نحضر العيد بهدوم متكررة» الناس شافتها علينا! 

الأب: يا حلاوة ومن إمتى إنتم اشتغلتوا مذيعات في الفضائيات يا منى 
هانم الشاذلي إنتي وهي وهي !! .۾ 

البنات: بريستيجنا يا باباء وبعدين هو انت مش عاوز تجيب لنا هدوم 

عيد ليه؟ 
الأم تتابع مبتسمة فرحة بالنقاش الدائر بين الطرفين: زهقت من الطبطبة 
شمال ويمين. 
الأب: يعنى إيه ليه! ا حلص ملاسم ای 
شتوي آ» بس صيفي تاني لا. هو هيل!! 
٠‏ البنات: لأ مش هبل» بس إحنا مش أقل من أصحابناء وهنلبس شتوي 


في الصيف إزاي يعني! 
الأب: ل أقل من أصحابكم ده أولاء وثانيًا مفيش لبس للعيد صيفي» 
شتوي أو مفيش خالص. قلتم إيه؟ 


الأم تتابع بشماتة وتبتسم ابتسامة الموناليزا. 

البنات (يتصنعن البكاء): يا بابا حرام والله؛ علشان خاطرنا! يرضيك 
نحضر العيد بلبس قديم» يا بابا إنت حبيبنا ملناش إلا إنت» يعني نطلب من مين؟ 

الأب: ما تقولي حاجة يا ماما عاجبك الكلام ده؟ 

الأم وابتسامة لزجة ساخخرة لا تفارقها تقول: مليش دعوة إنتم أسرة مع 
بعضيكم» أنا حاياله الست الرخمة اللي بتضايقكم كلكم» لما تتفقوا إبقوا 
قولوا لي وأنا أنفذ. 

البنات: ماما من فضلك إقنعيه» كده حرااام والله! بلاش الموقف اللي 
في النص ده! 

E ES 

البنات: : بابا يا حبيبي وافق يا قمر انتَ. 

الأب: : منك لله يا مفترية والله لكي يوم؛ سلطتيهم علي أعمل إيه أنا 
دلوقتي؟ 

الأم: : إعمل اللي يعجبك يا سي السيد: إحنا تحت أمرك أأمر وأناأنفذ. 

البنات: :ماما حرام عليكي سي السيد ليه بس» بابا راجبل طيب وهيوافق 
إن شاء الله. 

الأب يفقد كل حصونه ويقع صريعٌ ضعفه تجاه بناته ويقول: مفيش 
غير بلوزة لكل واحدة» وإلبسوا الجيبات بتاعة العيد. 

البنات يصرخن فرحًا: موافقين مبدثئيًا. 

الأب: اتفقناء موافقة يا ماما على الكلام ده؟ 

الأم: اللي تشوفوه» تضحك (وفي سرها) تقول: موافقة جدًّا خاصة 
إنك إن شاء الله هاتدبس في لبس العيد الصيفي» وجزم جديدة كمانء هع. 


دمع 6ىريو: 


ج a‏ یو 

27 
فراغ‎ ٠ 


قررت الأم أن تراوغ زوجها وعزمت من قبلها بيوم. 

الأب: صباح الخير» مالك لاوية بوزك ليه؟ 

الأم: لا عادي» هو في إيه يزعل!؛ الحمد لله مفيش أي حاجة. 

الأب: لابجد» شكلك مش طبيعية. 

الأم: متحسرة على الخلفة والعيال» على فكرة أنا مش هانسى لك أبدًا 
إنك حرمتني يكون عندي أولاد. 

الأب: : إنتي أكيد حرارتك عاليةء مال ريا وسكينة اللي جوا دول مين؟. 
عيال الجيران باعتينهم لينا بعثة نتدرب على التربية!» إيه إنتي اتجننتي؟ 

الأم: متلفش وتدور. 

الأب: طيب والله المرة دي مش بلف وأدور. 

الأم: أيوه» اعترف يعني إنتّ بتلف وتدور؟ 

الأب: إيه في إيه؟ إيه الصباح الغريب ده!ء إنجزي في إيه؟ خليني أنزل شغلي. 

الأم: إن حرمتني يكون عندي أولاد. ش 

الأب: إنتي مجنونة بجد٬‏ ويركل نعله من قدمه» ثم يقول لها: هاتي 
آم بقك» إنتي شاربة مخدرات. 

الأم: هي المخدرات ليها ريحة؟ وإِنتَ عرفت من فين؟ إنتَ بتشرب 
مخدرات؟! 

الأب يصرخ: يخرب بيت كده» إبعدي عن وشي. 

الأم: خلاص إهدى» أنا بس حبيت أعدّفك إنك السبب إني اتحرمت 
من خلفة الأولاد الصبيان» ولو كنت أعرف كده كنت متجوزتكش. 

الأب يضحك من جنون زوجته: ياريت يا شيخة بدل ما أنا عايش في 
موريستان» متجوز النداهة ومخلفة لي ريا وسكينة. 

الأم: ماشى يا عبعال. 

وتضحك» وتذهب لعمل القهوة لها هي وعبد العال. 


250662202 


حت تحن وو 

28 
المريضة 


الأم: أنا تعبانة جداء وعندي صداع» ومش قادرة صدري بيوجعني. 

الأب غاضبًا منها وساخطًا يقول: ماهو ده من إهمالك» لو بتآخدي 
بالك من نفسك لا يمكن هتتعبي» إنتي كده على طول مهملة. 

الأم: أنا تعبانة وعندي صداعء وإنتٌ بتزعق ليه؟! أنا مش بقول هات 
فلوس أشتري عباية وطرحة وجزمة. 

الأب مازال منفعلا: مبتسمعيش الكلام» دي حاجة تخنق» كلمتي الصيدلية؟ 
طلبتي الدواء واللا لسه! وناوية تفضلي تتوجعي من غير ما تآنجدي الدوا؟ 

الأم: تعبانة ومش قادرة صدري بيتقطع مقدرتش أكلم الصيدلية كلمهم إنتَ. 

الأب: يادي اليوم اللي مش باين» ويصرخ بعصبية: في إيه؟ ليه الإهمال 
ده» هاتي أسماء الأدوية أشتريهم» عيشة تقرف وناس مهملة. 

الأم جالسة على فراشها وفي محاولة للقيام والرد على زوجها: في 
إيه؟ هو أنا يا عم جيت جانبك» إنت بتزعق لي علشان عيّانة؟ أَمّال لو 
طعنتك بسونكي كنت عملت فيا إیه؟!! ‏ : 

و ق : بتهرجي 
کمان! 

الأم: انتباه (کح کح كح) بليز أتنشن آنا اللي عيانة ياعم العصبى» طيب 
علشان ترتاح» (كح كح كح) أنا كويسة وخفيت. تحاول الوقوف على 
قدميها فتقع أرضًا. 

يصرخ الأب: شفتي إهمالك! بتقومي ليه وبتتكلمي ليه» إسكتي 
علشان التنفس! 

الأم: يا رب أنا عاوزه أعيا لما يكون مسافر علشان اللي بيعمله ده كتير 
وأوفر بجدء حسبي الله ونعم الوكيل» كرّهتني في العيايا شيخ. 


2620 

29 
حقيبة المدرسة 


تقر الأم اقتحام خلوة الزوج فهو في حالة توحد مع التلفاز والمباراة» 
وهي تريد شراء بعض الأشياءء فتدخل عليه فجأة ويصوت رفيع حاد: باباء 
البنات عاوزين شنط علشان المدارس» وإحنا طبعًا لسه مشتريناش حاجة» 
والمدارس على الأبواب» وخلاص الوقت جري! 

الأب: بسم الله الرحمن ن الرحيم فزعتيني» في إيه؟! عاوز أتفرج على 
المات تش» وبعدين ليه شئط جديدة مش السنة اللي فاتت جبنا شنط ؟! 

الأم: ماتش ش إيه دا فريق محتاس ودايمًا مغلوب» وعلى فكرة مكانتش 
السئة اللي فاتت» دي السنة اللي قبلها! 

الأب: ولوا إيه يعني الست اللي قبلهاء طيب هي الشنط بتموت مثلا؟ 
ماهي موجودة وزي الفل وما اشتكيتش! 

الأم بهدوء: لأء اشتكت. وعمرها الافتراضي انتهى خلاص! 

الأب :يا سلام والله» كمان الشنط بقى ليها عمر افتراضي؟ ولو افترضنا 
إن ليها عمر هينتهي في سنة! 





07 جب ص 


مله مم 









الأم: أيوه طبعاء ماهو العيال بيرموا الشنط على الأرض وبيبهدلوها!! 
وبعدين دول سنتين مش سنة! 

الأب بحزم: لأ إحنا هنوديهم الدراي كلين (التنظيف الجاف)» وكل 
واحدة تآخد شنطة أختهاء وكده يبقى كل واحدة معاها شنطة جديدة» يلا 
بقى سيبيني عاوزة أتفرج على الماتش. 

الأم: هو الماتش أهم من مناقشة أحوال البيت» يعني هتتفرج على 
الأرسنال يا خي! دا فريق تعبان وهتتغلبوا كالعادة! 

الأب: من فضلك مالكيش دعوة بالنادي» وبلاش تفرّلِي عليه 
وخلاص موضوع الشنط انتهينا منه. 

ا تغادر الأم وهي تمتم في سرها ببعض الكلمات» فيقول لها: بتقولي إيه؟ 

ترد بصوتٍ عال: بقول يا رب تتغلبواء ارتحت. وعمومًا خلاص مما 
ولادي لوحدي. 

فجأة يصرخ الأب فتعود مسرعةً: في إيه؟ 

يقول لها غاضيًا: منك لله الأر بتاعك الدكر أهو الفريق اتغلب. 

تضحك وتقول: ۷658 65لآ. 

30 
المدرسة الجديدة 


بعد أن قام الأب والأم بنقل ابنتهم من مدرستها للمرة الرابعةء جاءت 
البنت تشتكي من ظلمهما فكان رد الأم: يا بنتي الله يرضى عليكي بلاش 
تناكفيني» المدرسة دي أحسن من المدرسة اللي كنتي فيهاء ناس محترمين 
ش ومنضبطين وقريبة من البيت. 

البنت: ماماء دي رابع مدرسة تنقليني ليهاء ينان نا 
أنقل» بحب مدرستي» أصحابي. 

الأم: طيب أعمل إيه ماهو أنا بدور لك على مدرسة عدلة؛ وتناسب 
مزاج حضرتك» ومحدش لمس أصحابك ولا جه جنبهم. ` 

البنت: طيب ماهي المدرسة اللي بتنقليني منها دي جميلة وعلى 
مزاجي» سيبيني فيها يا ماماء آنا بحبها. ليه تنقليني منها؟! دا ظلم وقهر وعدم 
احترام لآدميتي! 

الأم: آه دي مول.. باركنيج» أي شيء غير إنها مدرسةء والدليل إنك 
مبتحبيش تغيبي أبدّاء وعمرك مالبستي يونيفورم» وعمرك ما قعدتي تذاكري 

أبدّاء ودايمًا المدرسين مش موجودين» ومالها آدميتك أنا بنقلك مكان 
محترم» وبعدين خلاص نقلنا. جاية تتكلمي في إيه؟ 

البنت: يا ماما المدرسة بتاعتي جميلة كوول» وبحب صحباتي قوي 
ومرتاحة فيهاء ممكن نرجع الورق؟! 

الأم: كوول في عينك؛ دي غول وعفريت» وكل الهم اللي في المدارس 
فيهاء وحبي صحباتك» هو أنا هنقلك من المدرسة واللا هنقل صحابك من 
قلبك» إتمسي» وبعدين ورق إيه اللي أرجّعه تاني إنسي. 

البنت وهي غاضبة وتضرب في الأرض بقدميها: ماماء أنا والله لو 
حاولت تنقليني لخامس مرة مش هاتنقل تاني» والله هاقعد في البيت» مش 
هاروح مدارس تاني خالص. 

الأم غائظة إِيّاها فتقول لها: اتفقنا آخر مدرسة هي دي» ومش هنقلك 
تاني» وربنا يشهد على كلامي» ارتاحي من الناحية دي خالص يا حبيبة ماما. 

بعد دخول المدارس بثلاثة أيام... 

البنت مبتسمة ببلاهة وتعبيرات كثيرة» لكن أهمهم الخجل فتقول: 
ماماء إحم. 

الأم مندهشة من طريقة ابنتها: نعم يا حبيبتي» خير ؟! 

الابنة بصوت منخفض: ماماء أنا عاوزه أنقل من المدرسة دي» خنيقة 
وكلها ممنوعات. أنا مش طايقاها. ماما لازم تنقليني منها أي مدرسة متبقاش 

کده» حرام دي سجن مش مدرسة أبدًا. 

الأم ساخرة بصوتٍ رفيع وحادٌ مثل أصوات أفلام الكارتون: أنا والله 
ما هانقل من المدرسة اللي نقلتيني فيهاء ولو فكرتي تنقليني تاني والله 
هاقعد في البيت مش هاروح مدارس تاني» (وبنفس الصوت). دخول 


د 20 

31 
إهداء لريهام وحمدي 


محادثة تليفونية بين الزوج والزوجة» وهو حوار حدث بالفعل وأنا 
اقتبسته» أما باقي الأحداث ما هي إلا محض خيال الكاتب» وأي تشابه 
بالواقع مقصوووود طبعا. 

في صباح أحد الأيام العادية جدّاء وبعد نزول الأب إلى عمله» تنهمك 
الأم في مهامها العادية من كر وفرٌ وقنص» تضغط على أسنانها بسبب طفلتها 
على الإمساك بالموبايل. 

الأم: بس يا ماماء بس يا حبيبتي» وتأخذ الموبايل وترفعه بعيدًا 
عنهاء وتذهب للمطبخ للحاق بابنها؛ لأنها تسمع صوت بعثرة محتوياته 
وارتطامها بالأرض» وتصرخ في ابنها وتجري به إلى الحمام؛ كي تنظف 
وجهه من الدقيق الذي تغلغل في رموشة وفتحات أنفه وشعره الذي أصبح 
أبيض اللون» وأثناء سيرها تسرب إلى سمعها صوت آخرء فاكتشفت أنه 
كان ممسكا بزجاجة الكاتشب بالمقلوب وأخذت قطرات الكاتشب تتناثر 

كالماء» فوضعته في حوض الاستحمام ورجعت كي تنظف 0 
فوجدت ابنتها ممسكة بالموبايل مرة أخرى» فتصرخ فيهاء وتقول: جبتي 
الموبايل إزاي!ء وتخفيه مرة أخرى بعيدًا عنها. 

تمسح الأم الأرض» وتذكرت أن ابنها مازال في حوض الاستحمام» 
فوجدته قد فتح الصنبور وأغرق نفسه بالماء» تضغط على أسنانها وتحس 
أنها ستصاب بالجنون» تنظفه وتبدل ملابسه بأخرى نظيفة» وتخرج إلى 
المطبخ كي تكمل تنظيف آثار الدقيق. وبعد خروجها سمعت صوت ارتطام 
(بووووووم)» لكنه صوت مألوف بالنسبة لها؛ لذلك لم تذهب لتفقذٍ ما 
حدث» فقد رمى ابنها صندوق الألعاب مُعاقبًا لهاء وأثناء خروجها وجدت 
ابنتها ممسكة بالموبايل مرة أخرى: عااااااااا||ا||اااااااااااا إنتي مان إيه؟ 
وتأخذ الموبايل وأمسكته في يدها هذه المرة» وتذهب لإكمال تنظيف 
المطبخ من آثار الهجوم؛ ثم تبجلس كي تأخذ قسطًا من الراحة بعد هذه 
المعركة؛ وتحاول فتح الهاتف» فلا يستجيب ويطلب رقمًا سريًا!! 

تنظر لابتتها متوعدة لها وتقول: عملتي إيه يا بنت الحلال؟ء حرام 
عليكي؛ إنتي مُْصرَّة بقى على خرابه» مالك وماله!! 

تجرى غليها الصغيرة تريد أخذ الموبايل فتبعدهاء وتحاول الاتصال 
بزوجها فلا تقدر. 

مرّت ابنتها على قدمها بنعلها الصغير القاسي مرخ الأم متوجعة» 

وتبتعد الابنة هاربة من أمهاء وبعد قليل تعيد فعلتها مرة أخرى وتفر هاربةء 
فتلحق بها الأم هذه المرة ممسكة بهاء ونازعة النعل من قدمي ابنتها ورمته 
من الشرفة من كثرة حنقها. 

يتصل الزوج للاطمئنان على الأولاد. 

الأب: ألو أخباركم إيه؟ 

يأتي له الصوت من الجهة الأخرى بنبرة صريخ على نحيب. 

الأم: بنتك. بنتك» شفت عملت إيه!! قفلت التليفون ومحتاجة الرقم 
السرى» أعمل إيه أنا دلوقتي» وكمان هرست رجلي بالصندل الدبابة. 

الأب: الصندل جامد فعلاء معلش إهدي. في إيه؟ دا أنا بنتي هادية» صح؟! 
الأم: بلسم! نرفزتني لحد ما رميت لها الصندل في الشارع» حدفته من 
البلكونة من غيظيء أنا زهقت من الصئدل ده. 

الأب بصوت حزين ومتأثر: الصندل اللي جبته لها أول هديةء اللي هو 
المفروض هيتشال ذكرى. 

الأم: رجلي هي اللي كانت هتبقى ذكرى من كتر الدهسء إنت بقى 
جيب لها ذكرى تانية» بس تكون طرية شوية. 

الأب: خلاص كده راح يعني؟ يا ستي» كنتي إرميه في أي حتة متعرفش 
توصلها. 

الأم: لاء الأجر عند ربنا هو اتآخد» فممكن نلاقيه في رجل ياسمين 

بنت أم ياسمين. 

الأب: بتهرجي» صح؟! 

الأم: أنااا كنت متعصبة» يا أرميه» يا أرمي الموبايل. 

الأب: وهو ده مبرر إنك ترمي أول حاجة أجينها لهاء وحاجة هي بتحبها؟ 

على فكرة.. لو كنتي رميتي الموبايل كان أفضل والله. 

الأم: مش بدل ما أرميها هي يا ابني؟. 

الأب: قسمًا بالله» أنا لسه بأفكر فيها إمبارح» وانتي بتلبيسهولها 
عالسرير في شكلها لما تكبر» وتشوف شكل الصندل بتاعها بألوانه دي. 

الأم: يبقى انت اللي حسدته» معلش قدر الله وما شاء فعل.. فداناء 
يعني د الشر وراح» منها لله اللي رمته. 

الأب: آه صحيح. هو أنا مكبر الموضوع ليه كده؟! 

الأم: همهههههههههههه؛ لا والله عندك حق. بس ساعة الغضب المغلق 
لازم بیکون فيه خسايرء والحمد لله إنها جت على قد کده» وبعدين بجد 
اتزحلقت بيه كذا مرة» وأنا اتخنقت منه. 

الأب:... ' 

الأم: حلاص ياعم جبته لقيته فعلًا عند أم ياسمين. 

النهاية السعيدة زي إي إند. 

دع #مو متم 


109 


عیلقي. ا واطوريستان يع يك 





فهرس المحتويات 








110 





.10 


.11 


.12 


.13 


.14 


5 


.16 


.17 


.18 


.9 





أا . . وعيلتي . . واأطوريستان س 





8-ب-ب-ب-2020-0-0 0202 2 2 2 2 2 2 12 2 ااا 


٠ 1‏ . 
0 
وو فو ووو ووم ومو ممه مم ممه ووو و0 


البنت الكبيرة .. 211111 


ها 4“ 
و مفوو مه ووو وومه م مومه مووفوه موممفوودة 


ع 


ابئة صديقتى العراقية ..... 


الل اا ا د 


E 27 


SS aia iene 


6:1 E ال‎ 


عدم وووووو وموم و ووو ووو ووو ووو ووو وو وود ووو و وفوف هفده وو مم ووو و ومموة 4 6 


ieee 55‏ 0ك 





111 





.24 


.5 


27 


.8 


9 


.30 


.31 





الحقيبة السو داء 211010101110991 4 8 


. 
الما 9 0 569 و ونان تبس سج بجت 4 606 6 666664 29 نض هبج بن ب يبوج 56464066664 06 وو ومن 0 9 
. ' 
ملابس العيد 101010101110109 4 9 
. 2 


2 
e r EEE فراع‎ 


9 ٠. 


عه 


O a طقنية‎ 


المد ر سة المجليلة {O3 uan‏ 


112 


